text:
Ikipe y’abanyamakuru ba IGIHE basuye uyu muhanda bakora urugendo rw’ibilometero hafi 51 bava ahari isanteri y’ahazwi nko ku Mashini mu rugabano rw’Umurenge wa Gashenyi mu Karere ka Gakenke n’Umurenge wa Bushoki mu Karere ka Rulindo.
Uva kuri Base ugera mu Mujyi wa Gicumbi, uyu muhanda ukora ku mirenge irindwi irimo Gashenyi (Gakenke), Base, Cyungo (Rulindo), Ruhunde (Burera), Miyove, Nyankenke na Byumba muri Gicumbi.
Imirimo yo kubaka igice cya mbere cy’uyu muhanda igeze hejuru ya 80%, aho muri kilometero 50 zo kuva Base ujya i Gicumbi izingana na 46 zimaze gukorwa.
Byari biteganyijwe ko iki gice kizarangira tariki 21 Kanama 2018, bitwaye akayabo ka miliyari 32 z’amafaranga y’u Rwanda.
Ubuyobozi bw’Intara y’Amajyarugu buvuga ko hari imbogamizi zajemo zirimo imvura nyinshi n’indi mirimo itari yarateganyijwe yatumye igihe n’amafaranga byiyongera ariko bwizeza ko uzarangirana na Ukuboza uyu mwaka.
Abawukoresha bavuga ko kuva kuri Base ujya i Gicumbi byabasabaga kunyura i Kigali bagakoresha hafi umunsi wose mu nzira ariko kuri ubu amasaha abiri aba ahagije muri bisi bakaba bari i Gicumbi.
Ku muntu wategaga moto, byasabaga ko yishyura ibihumbi nibura 15 ariko ubu ntibirenga ibihumbi bitanu kugira ngo abe ageze mu Mujyi wa Gicumbi.
Umwe mu baturage twasanze muri iyi santeri y’ahazwi nko ku Mashini yagize ati “Ubu dutegesha 1200 Frw muri bisi kandi kugera i Byumba mu Mujyi ni amasaha abiri ntabwo ajya arenga ariko nabwo ni uko hari ahatarajyamo kaburimbo nihuzura ntabwo azajya ageramo.”
Umushoferi utwara imodoka ya sosiyete ya ‘Different’ ikora muri uyu muhanda yahamirije IGIHE ko akenshi amasaha abiri atageramo keretse iyo basanze mu nzira hari ahari gukorwa nk’ibiraro bakahatinda.
Imbere gato ahari isoko rya Base, abo twahasanze badusangije uburyo ubuzima bwabo bwari bumeze mbere y’uko bamenya ko umuhanda uzubakwa.
Bavuze ko kuri ubu urujya n’uruza rw’abakiliya n’abacuruzi rwatangiye kwiyongera ndetse bavuga ko n’inzu yaho yahise igira agaciro aho nk’umuryango wo gucururizamo wakodeshwaga 20.000 Frw ku kwezi ubu ugeze kuri 40.000 Frw.
Aba bacuruzi bavuga ko banamaze gusobanurirwa ko hari igishushanyo mbonera gishya ku bashaka kubaka no kuvugurura inzu zabo.
Abakora muri uyu muhanda bo bavuga ko ubuzima bwabo bwahindutse kuko batunze imiryango mu mafaranga bahembwa. Harimo n’abaturutse mu bihugu bitandukanye.
Muhoozi William, uhagarariye abakoresha imashini muri uyu muhanda we avuga ko aturuka muri Uganda akemeza ko imibereho ya buri munsi yahindutse.
Ibivugwa n’aba baturage bihura cyane n’ibyo Umuyobozi w’Intara y’Amajyaruguru, Gatabazi JMV, yabwiye IGIHE ko uyu muhanda ugiye kuzamura imibereho y’abatuye muri iyi Ntara by’umwihariko i Gicumbi bari barasigaye inyuma.
Yagize ati “Umunsi uzaba wamaze kubakwa uzorohereza abaturage b’abahinzi n’aborozi guhera muri Nyagatare kugera za Musanze kubera ko nta muntu uzongera kuva i Nyagatare ngo anyure i Kigali agiye za Musanze cyangwa Rubavu.”
Ku bibazo by’ingurane n’amatiyo y’amazi yari yarasenywe n’imirimo yo kubaka uyu muhanda byigeze kuvugwa, abaturage babwiye IGIHE ko byarangiye, ibi ariko na Guverineri w’IIntara yashimangiye ko byigeze kubaho ariko ku bufatanye n’abashinzwe kubaka habaruwe abari bafite ibi bibazo bihita bikemurwa.
Muri Mutarama 2018, Umukozi w’Ikigo cy’Igihugu gishinwe Iterambere ry’Ubwikorez (RTDA) ushinzwe ibijyanye no gutanga ingurane ahubakwa imihanda, Munyaneza Thadeé, yari yatangaje ko abaturage bamaze kuhabwa ingurane y’asaga miliyari umunani.
Guverineri Gatabazi yavuze ko yaje kwiyongera hakazamo n’ibibazo by’aho umuhanda ugenda unyura hatarateganyijwe.
Ati “Hari igihe hagenda hazamo abandi baturage batari barateganyijwe, hari igihe bagenda bubaka bagasiza hatarateganyijwe, ubwo yinjiramo mu bagomba kwishyurwa hari n’ahandi imashini zigenda zitsindagira zigasenya inzu bitarateganyijwe abo nabo baba bagomba kwishyurwa.”
Guverineri Gatabazi yavuze ko byose byagiye bikorwa bikagezwa muri MINECOFIN ikaba yaramaze no kubishyura hafi ya bose hakaba hategerejwe abandi bashya bashobora kuziyongeramo.
Ni Perezida Kagame wawemereye abanya-Byumba
Mugirwanake Samuel twamusanze mu Murenge wa Cyungo atwaye igare ava kurangura ibyo gucuruza kuri Base, maze agira ati“Umubyeyi wacu Paul Kagame, Perezida wa Repubulika yatwemereye ko agiye kuduha umuhanda, abikora n’ingoga ni ukuvuga ngo turabyishimiye cyane kandi n’ubu turacyamushima.”
Yakomeje agira ati “Ubutumwa namugenera isaha ku isha turi kumwe igihe cyose haba mu mutekano n’amajyambere turi kumwe.”
Mugirwanake yanavuze ko kuri ubu ikibanza cy’aho acururiza kiri kugura miliyoni eshatu kandi mbere cyaraguraga 800.000 Frw.
Guverineri Gatabazi yabwiye IGIHE ko uyu muhanda ariwo wari usigaye mu byo Perezida Kagame yasezeranyije abaturage b’iyahoze ari Perefegitura ya Byumba ubwo yajyaga kwiyamamarizayo mu 2003.
Yagize ati “Uyu muhanda rero Perezida wa Repubulika yawemereye abaturage igihe yazaga kwiyamamaza. Icyo gihe yiyamamarije mu Miyove hakiri Perefegitura ya Byumba, ubu yabaye Gicumbi”
Yakomeje agira ati “Njye nari mpari abwira abaturage ko uwo muhanda awubemereye kuko aho yiyamamarizaga hari kuri uwo muhanda hanyuma ababwira ko abasezeranyije uwo muhanda (awerekana), hanyuma anabasezeranya ibitaro bya Kinihira, amazi, amashanyarazi n’amashuri byinshi byarakozwe n’uyu muhanda wari usigaye murabona ko ugiye kurangira.”
Kuri ubu igice cya mbere nicyo kiri kurangira mu gihe igice cya kabiri kizava mu Mujyi wa Gicumbi ukomeza ujya Nyagatare unyuze Nyagahanga na Mimuri kizakorwa mu ngengo y’imari y’umwaka wa 2018/19.
Abawukoresha barifuza ko hajyamo imodoka zihagije
Muri uyu muhanda hakoramo sosiyete imwe itwara abagenzi, ibintu bikiri imbogamizi cyane abayitega bari mu nzira kuko bashobora gutegereza amasaha abiri itaratambuka cyangwa yanatambuka ikaza yuzuye.
Umukecuru witwa Adele Nyirabishyimbo twamusanze mu Murenge wa Ruhunde, Akarere ka Burera ateze imodoka ajya gusura umurwayi ku bitaro bya Byumba.
Yagize ati “Ubu ntegereje imodoka iva kuri Base ijya i Byumba twagendaga n’amaguru ngakoresha amasaha atatu ariko ubu n’ubwo wenda itinda iyo ihageze ntabwo namara iminota 30 nkiri mu nzira”
Guverineri Gatabazi yavuze ko batangiye ibiganiro na Col. Dodo Twahirwa usanzwe ufite mu nshingano kubaka gare zo mu Rwanda aho mu byo bavuganye harimo kuba yakubaka gare nziza kuri Base
Yakomeje avuga ko bazavugana n’abandi bafite sosiyete zitwara abagenzi bakareba uburyo hakongerwamo imodoka mu gihe umuhanda uzaba wamaze gukorwa.
Ikompanyi y’Abashinwa CHICO niyo iri kubaka uyu muhanda aho muri ibi bilometero 51 biri kubakwa ari igice cya 125 bya Base-Nyagatare bihuza Intara y’Amajyaruguru y’u Rwanda n’iy’u Burasirazuba.
Amafoto: Muhizi Serge


c: text/html

text:
Ku rundi ruhande mu butwererane mpuzamahanga, abambasaderi bakomoka bose muri FPR, kabone n’abo tubona ngo bari mu yandi mashyaka baba bafite ukundi kuguru muri FPR, cyangwa se ari abacengezi muri ayo mashyaka, ndetse bigera no ku buyobozi bwayo. None se wavuga ko nka Perezida wa PSD, Biruta Vincent yigeze amenya PSD mu mibereho ye? Yayigiyemo muri kariya gatendo ka FPR ko gukwirakwiza abayoboke bayo mu yandi mashyaka, igihe ay’ukuri yari amaze gusenyuka. Ni nde watekereza ko nk’Ambasaderi James Kimonyo, ubu uri muri Kenya akubutse muri Amerika, na we wahoze ari umuyoboke wa PSD. Wabyumva ute? Yavukiye muri Tanzaniya, nta nubwo ari n’impunzi yo muri za 1960, ni ba bandi bita abakonyine, bariya bari baragiye mu bihugu duturanye guhera muri za 1940. Gutahuka kwabo byabaye nk’imibare, ku buryo n’igice cy’imiryango yabo kibera muri ibyo bihugu aho bakiragira inka. Na Minisitiri James Musoni na we ari muri uru rwego rw’abakonyine. Aba rero Kagame, amaze kugira ubwumvikane bucye n’abari batangije FPR, ni bo yisangamo cyane, kuko na bo basa nk’abasarura aho batabibye cyangwa bakaba bari mu myanya batigeze batekereza ko bagira. Imikorere nk’iyi kuri Kagame yinjira neza neza muri bwa buryo bumenyerewe bwo gucamo abantu ibice ngo ubategeke (Diviser pour régner).
Ariko ikibazo kigaragara muri iki gihe, cyanagaragaye cyane muri iri hurizo rya Padiri Thomas Nahimana, ni uko aho cyatangiriye cyakurikiranywe, kigashyirwamo umunyu n’ingufu na Olivier Nduhungirehe, Visi-Perezida wa PSD akaba n’Ambasaderi w’u Rwanda mu Bubiligi, kikaza kurangirira muri Kenya aho James Kimonyo, Ambasaderi w’u Rwanda muri Kenya, wahoze ari umuyoboke wa PSD, maze mu w’2010 akinjira muri FPR. Icyatangaje abantu, ari na cyo cyahise cyerekana ko ingorane Padiri Thomas Nahimana n’ikipe yari ayoboye, kitari ikibazo cya viza nk’uko bashatse kubyambika, ahubwo ni ikibazo cy’ubuyobozi, aho Ambasaderi James Kimonyo cyangwa umukozi w’Ambasade, nta n’umwe wigeze ajya kureba uko byari byagendekeye abanyarwanda bari batahutse mu Rwanda, kabone n’iyo Padiri Thomas Nahimana yari kuba afite “viza ngo itamuhesha uburenganzira bwo kujya mu Rwanda”, abandi bari kumwe ko bari bafite ibyangombwa u Rwanda rudafiteho ikibazo, kuki ntacyakozwe na Ambasade ngo bakemure icyo kibazo?
Aha rero ni ho biyambikiye ubusa, kuko Ambasaderi ntashinzwe kuvangura abanyarwanda, icyo ashinzwe mbere na mbere ni inyungu z’igihugu aho zaba ziri hose, harimo no kumva ibibazo byose umunyarwanda yagirira mu gihugu afitemo icyicaro. Ibi bikaba binagaragaza politiki mbi y’u Rwanda ibiba amacakubiri, itoteza abenegihugu nta cyo ishingiyeho, yimakaje ubusumbane mu bana b’u Rwanda. Iyo u Rwanda rwirega ngo rurarwanya amacakubiri rwabanje rukayarwanya imbere muri Perezidansi no muri FPR. Ugasanga ruraririmba ku baterankunga ko rwahagaritse jenoside, ko rugeze ku bipimo bya za 90% by’ubwiyunge mu bana b’u Rwanda, ariko indirimbo y’abayobozi n’imigirire yabo ari uguheza hanze abana bamwe b’igihugu, abandi rukabagira inkomamashyi nta kindi cyiza rwabakorera.
Gusa rero uko ibintu bimeze ubu umuntu yabigereranya n’imyaka ya za 1982, ubwo Leta ya Habyarimana yasubizaga hakurya impunzi zari zivuye muri Uganda, icyo gihe icyo byakoze byihutishije igitekerezo cyo gutera ngo baharanire uburenganzira bw’ibanze bwabo. Bizagenda gute rero Minisitiri ushinzwe impunzi n’ibiza najya kongera kwinginga impunzi ziri muri Afurika ngo zitahe, zikamuha urugero rwa Padiri Thomas Nahimana na bagenzi be, dore ko iki kibazo cyerekanye ko n’ibyo birata ngo baracyura impunzi ari ibinyoma gusa, uwo bashaka ni uje acuritse umutwe akazakomeza akawucurika areberera imikorere itubahiriza ikiremwamuntu ya FPR? Ndatekereza ko impunzi zize kandi zigasobanukirwa na byinshi zitazagwa muri uwo mutego. Byongeye aka wa mugani ko na nyina w’undi abyara umuhungu, ni iki kivuga ko iyo ubujije umuntu uburenganzira bwo kuza mu gihugu cye, ataza nk’uko nawe waje; ni ukuvuga arwana. Birababaje kubona abantu bafata igihugu barwana bakazakirukanwamo nanone barwana, kubera kureba bugufi. Cyakora ntawakwifuriza intamabara igihugu kuko ari mbi; ni yo mpamvu abantu bashyira mu gaciro, bakwirinda ikintu kiyitera.
Bambe ngo u Rwanda rufite amatanki n’ibifaru! Humhm Kaddafi yari afite bike cyangwa ibyarasiwe hafi ya Goma mu ntambara ya M23 ntibyari byo. Ikibazo si ingano y’ibifaru, ikibazo ni ukumenya uzabirwanisha. Muri iki gihe abasirikari na bo bayobojwe imbunda kandi badahembwa, sinzi ko ari aba bazabirwanisha. Hari ubwo wasanga bategereje ukoma imbarutso, maze bagatera ubutegetsi umugongo! Erega ndi igabo ntiyobora igihugu, ishobora kuyobora igisirikari, ariko ntishobora na gato kuyobora igihugu. Igihe cyari iki ngo abanyarwanda bumvikane mu mahoro uko bagomba kuyobora igihugu kikavamo inzara yabaye akarande, kigacikamo ruswa yahawe intebe, kikazinukwa burundu gusumbanya abaturage bacyo, ahubwo bagahabwa umutekano usesuye w'”inda”, w’ibitekerezo binyuranye kandi byuzuzanya, aho kurindishwa imbunda no gukangishwa ngo bazaraswa ku manywa y’ihangu. Ibi kandi byanze bikunze bizagerwaho, binyuze muri demokarasi, mu mishyikirano, nibyanga bishobora gukururira igihugu intambara, nyamara ntawutazi ububi bwayo.
Emmanuel Senga

robotstxt: allowed

filter: keep


text:
Ku mugoroba wo kuri uyu wa kabiri, Ubuyobozi bw’Akarere ka Kamonyi bwasuye abagororwa bafungiye muri Gereza ya Muhanga, babusaba ko bubahuza n’Imiryango bahekuye kugira ngo bayisabe imbabazi.
Abenshi muri aba bagororwa ni abagize uruhare muri Jenoside yakorewe abatutsi mu 1994 bafunzwe bakirega bakanemera icyaha ariko batigeze babona uko basaba abo bahekuye imbabazi.
Mu gikorwa cy’isura abagororwa bavuga ko hari abari hafi kurangiza igihano bakatiwe, ariko bakaba bifuza ko mbere y’uko bafungurwa babanza gusaba imbabazi y’ibyo bakoze kugira ngo bakirwe
Ndayambaje Alexis wo mu Murenge wa Rukoma wavuze mu izina rya bagenzi be ati: “Tumaze igihe dufunze ntitwigeze tubona cyangwa ngo duhabwe amahirwe yo guhura n’abo twiciye kugira ngo dusabe imbabazi.”
Umuyobozi wungirije wa Gereza ya Muhanga Superintendent Génévieve Niyomufasha avuga ko usibye Akarere ka Muhanga gafite umubare munini w’abagororwa bafungiye muri iyi Gereza, Kamonyi iza ku mwanya wa kabiri mu kugira abahafungiye benshi.
Umuyobozi w’Akarere ka Kamonyi Kayitesi Alice avuga ko bagiye kuvugana n’Ubuyobozi bwa Gereza kugira ngo bemeranywe umunsi n’ukwezi iki gikorwa cyo guhuza abagororwa n’Imiryango biciye yarokotse kizaberaho.
Avuga ko bamaze igihe baganira n’abagororwa benshi bafungiye aha kuko ari umubare munini w’abaturage bifuza ko uhindura imyitwarire kandi gahunda y’Ubumwe n’Ubwiyunge ireba buri Munyarwanda.
Kayitesi ati: “Kubahuza n’Imiryango mwahemukiye iri hanze bizakorwa vuba kandi twizera ko mumaze guhinduka.”
Abagororwa barenga 1000 muri Gereza ya Muhanga bakomoka mu Karere ka Kamonyi, cyakora Ubuyobozi bwa Gereza buvuga ko Akarere ka Muhanga, Karongi na Kamonyi aritwo tumaze gusura inshuro nyinshi abagororwa babo.
Igikorwa cyo gusura abagororwa kikaba gihuriranye n’ukwezi kwahariwe ibikorwa by’Ubumwe n’Ubwiyunge.
MUHIZI ELISEE
UMUSEKE.RW/Muhanga.


text:
Amajyaruguru: Inzego z’ibanze zirashinjwa uburangare mu gukemura ibibazo by’abaturage
Ubuyobozi bw’Intara y’Amajyaruguru buranenga bikomeye ubw’inzego z’ibanze zimwe na zimwe zigize iyo Ntara, buvuga ko abaturage bakomeje kugana intara bazanye ibibazo biciriritse byagombye kuba byarakemukiye mu nzego z’ibanze zirimo n’umudugudu.
Gatabazi Jean Marie Vianney, uyobora iyo ntara afata icyo kibazo, nk’uburangare bw’abo bayobozi, akavuga ko bidakwiye mu bayobozi b’intara abereye umuyobozi ndetse no mu Rwanda muri rusange.
Agira ati” Ibyinshi mu bibazo usanga bigera ku Ntara ngo ni ibijyanye n’amakimbirane, ubwambuzi, urugomo, umwanda n’ibindi byoroheje.
Abenshi mu babibaza bakavuga ko batigeze babigeza mu midugudu no mu tugari kuko akenshi iyo babigejeje ku bayobozi bitinda gukemuka.”
Akomeza agira ati “ Ubusanzwe nakira ibibazo by’abaturage buri wa kabiri. Ku itariki ya 11 Nzeri 2018 mbere ya saa sita, nakiriye abaturage basaga 60. Ibibazo bambazaga nasangaga byoroshye ku buryo byagasubijwe n’umuyobozi w’umudugudu.”
Nyuma yo kwakira ibyo bibazo, yasuye abaturage bo mu Murenge wa Gacaca mu Karere ka Musanze.
Aho naho yakiriwe n’imbaga y’abaturage bamugezaho ibibazo bisa n’ibyo yakiriye mu biro, abenshi bakemeza ko batigeze babigeza mu nzego z’ibanze, bashimangira ko batinda kubibakemurira.
Urugero ni ikibazo cyabajijwe n’uwitwa Ndahayo Jean Claude wabajije ikibazo cy’ivomo bahawe ridafungurwa ku gihe. Guverineri yasabye umuyobozi w’umudugudu kugikemura, kuko nta zindi mbaraga bisaba usibye kujya bafungurira igihe.
Munyawera Theogene we yabajije Guverineri ikibazo cy’uko ibigega abaturage bahawe, ngo bibafashe kubika amazi mu gihe cy’imvura, ariko ngo bikaba bidasukurwa.
Icyo kibazo mu by’ukuri kiraciriritse na cyo kuko ubusanzwe Leta ntikwiye guha abaturage ibibafitiye akamaro ngo nirangiza ize no kubibasukurira.
Guverineri Gatabazi amaze kumva ibyo yabajijwe yagize ati“ Iyo tugeze ahantu tugasanga abaturage babaza utubazo nk’utu, biba bigaragara ko umuyobozi aba atarabasuye ngo babimugezeho. Utubazo nk’utu tworoheje iyo tubazwa Guverineri biba bigaragara ko habayeho uburangare mu bayobozi”.
Guverineri yasabye abayobozi gusura abaturage kenshi no kumva ibibazo byabo, ibinaniranye bikagezwa mu nzego zisumbuye, asaba abaturage nabo kwishakamo ibisubizo by’ibibazo byoroheje bahura na byo, ndetse no kutarenga inzego z’ubuyobozi mu gihe basaba gukemurirwa ibibazo.


text:
Ubushakashatsi bwakozwe n'ikigo cy'ubushakashatsi ku ndwara ya SIDA mu Rwanda, TRAC, gifatanije n'umuryango CDC wo muri USA, buragaragaza ko umubare w'abanduye Sida mu rubyiruko ruri hagati y'imyaka 15-24 wiyongereye cyane mu byaro kurusha mu migi.
Ubushakashatsi buheruka gukorwa mu myaka 10 ishize bwagaragazaga ko icyo kigero cyanduye SIDA mu cyaro cyari hagati ya 1 na 2%.
Ubu icyegeranyo cyakozwe n'ubushakashasi bwa CDC na TRAC muri uyu mwaka kigaragaza ko hamwe na hamwe mu cyaro urubyiruko rwanduye SIDA rubarirwa hagati ya 4 na 5%. Ibyo bigaragara ahanini ahegereye imipaka cyangwa se ahatuwe cyane.
Mu mugi ho nyamara umubare w'abanduye SIDA mu rubyiruko rw'icyo kigero usa n'aho utiyongereye. Gusa ahatuwe cyane nka Biryogo na Gikondo icyegeranyo cy'abanduye kirabarirwa muri 12%.
Impamvu ikomeye yatumye Sida iva mu mugi igana mu cyaro usanga ahanini ari uko mu mugi ari ho hibanzwe cyane m’ugushishikariza urubyiruko kwirinda SIDA kurusha mu cyaro.
Indi mpamvu ni uko urubyiruko rwinshi rwagiye rujya gushakira imirimo mu migi rukaza kuyisakaza mu byaro.
Naho ku mipaka urujya n'uruza rw'abinjira n'abasohoka rutuma urubyiruko rwishora mu busambanyi.
Ikindi umuntu yakongeraho ni uko kimwe mu byongera indwara ya SIDA ari ubukene butuma abakobwa benshi bishora mu buraya kugira ngo batunge imiryango yabo cyangwa se bashobore kuriha amashuri cyangwa kuyarihira abo bava indimwe.
Hari n'abandi bakora uburaya babishowemo n'indaya zimaze gukura zibavanye mu cyaro zivuga ko zigiye kubashakira akazi mu mugi. Hari n'abatoragurwa mu migi bari gushakisha akazi bakagwa mu mutego wo gushorwa mu busambanyi.
Umwe mu bo twaganiriye akatwibwira ku izina rya Jolie, akora umwuga w'uburaya mu mugi wa Gisenyi kuva afite imyaka 13. Ubu afite imyaka 16. Yatangiye akimara guhunguka yaraburanye n'ababyeyi be.
Jolie yadutangarije ko afite umwana, kandi ko we n'umwana we banduye SIDA. Ngo yagiye mu mugi wa Gisenyi ashakisha akazi kugira ngo ashobore kubona amafaranga y'umuhinzi kuko we na musaza we na murumuna we batashoboraga kubona ingufu zo guhinga ngo babone ikibatunga. Ikindi ngo yumvaga bose batareka kwiga, ahitamo kubitangira ajya gushakisha imirimo mu mugi wa Gisenyi avuye mu Miyove.
Jolie ageze mu mugi wa Gisenyi ngo yaje guhabwa akazi n'umugore wari ufite umwana umwe ariko asa n’ukuze. Ati:
“Byabanje kunyobera. Buri munsi nabonaga atahana n'umugabo kandi agahinduranya. Nyuma yaje kurwara, noneho azana n'umugabo, mbona ansanze aho nari ndyamye amfata ku ngufu, aramwishyura. Ni uko byatangiye, akajya ancuruza, bamuha igihumbi akangaburira, akancumbikira ndetse akampaho 500 cyangwa 300. Byaje kugeraho nza kumenyera, hakaba ubwo mbonana n'abagabo 2 cyangwa 3.
Jolie avuga ko n’ubwo yanduye nta bundi buryo yabona bwamubeshaho n'abo bava inda imwe adakomeje uwo mwuga. Kuwureka kandi ngo ntibyamukundira n'aho yabona akandi kazi ngo kuko yumva atarara atabonanye n'umugabo.
Nyamara amategeko yo mu Rwanda ahana bikomeye abantu bashora abandi mu buraya. Byakabaye byiza agiye yubahirizwa. N’ubwo icyo kibazo kiriho usanga kitamenyekana cyane kuko abana bibayeho bakunze kubigira ibanga rikomeye.
Urubyiruko na rwo rwagombye kugira uruhare rukomeye m’ukwirinda kuko ikibazo cya SIDA gikomeje gutera inkeke ari nako kirushaho gutindahaza ibihugu bikiri mu nzira y'amajyambere.
Shakira andi makuru yo mu karere hano.
Saba amakuru muri email yawe hano.


text:
Ibanga mu gukuza imisatsi byihuse
Igi n’amavuta ya elayo ni kimwe mu bintu by’umwimerere bituma umusatsi ukura vuba kandi ukayimba ku mutwe. Ahanini ibi biterwa no kuba igi rifite vitamins zifasha umusatso gukura mu gihe amavuta ya elayo yo atuma umusatsi woroha kandi ugasa neza.
Dore uko bikoreshwa
- Fata igi urikoroge neza
- Ongeramo ibiyiko 2 by’amavuta ya elayo
- Bisige mu mutwe uhamase neza ku buryo wumva hashyushye
- Birekeremo iminota iri hagati ya 25 na 20 mbere yo kubyogamo na shampoo
Iyi mask ikoreshwa rimwe mu cyumweru. Nyuma y’igihe gito uba umaze kubona impinduka nziza ku musatsi wawe.
Gracieuse Uwadata


text:
Ubwo twamubazaga ikimwinjiriza hagati yo kujya mu mashusho y’indirimbo kuko agaragara mu mashusho y’indirimbo nyinshi ndetse no gukina filime, yadutangarije ko akenshi mu ndirimbo ari ho yinjiza menshi ariko na none yirinda kubivugaho byinshi cyane ko byombi uko ari bibiri bimuzanira inyungu bitewe n’igihe abikoreye.
Milka avuga ko amashusho y'indirimbo na fiime byombi bimwinjiriza
Ubwo umunyamakuru wa INYARWANDA yamubazaga icyo yahitamo muri ibyo bibiri ku buryo ikindi yakireka, ntiyasubije igisubizo cyeruye ahubwo yagize ati “Ibyo babimpitishijemo sinagendera ku marangamutima yanjye. Nshobora kwegera umukunzi wanjye cyangwa mama wanjye akamfasha guhitamo ikiza maze ngendeye ku byo bambwiye nanjye nkashyiraho ya marangamutima yanjye.” Milka wadutangarije ko yumvikana cyane na nyina, yatubwiye ko ibyo abona bitagenda neza atamutegeka kubireka ahubwo amugira inama nziza zuje ubwenge za kibyeyi.
Milka yadutangarije ko yumvikana cyane na nyina
Mu kibazo kigira kiti "Milka ujya usoma ku Inyarwanda.com? Yasubije “Yego!”. Hahise hakurikiraho ikindi kibazo kigira kiti “Nka kangahe ku munsi? Ese ni kimwe mu bitangazamakuru ukunda?” Milka yasubije ati “Usibye no kuba ari igitangazamakuru cya mbere nkunda ahubwo ni na cyo nzi gusa. Ni cyo nkunda kujyaho cyane, nyisura cyane kuko iba iriho amakuru yose atandukanye, nkunda kujya ahantu mpita nsanga byose ako kanya.”
Kanda hano urebe ikiganiro kirambuye twagiranye na Milka ukunda cyaneInyarwanda.com


text:
Rev Kayumba yatangaje ibi mu kiganiro yagiranye na Inyarwanda.com. Yatangiye avuga ko atahagaritse umuziki, ahubwo ko afite imbaraga nyinshi. Yavuze ko hari byinshi byiza ahishiye abakunzi b'umuziki we. Ati: "Ntabwo nahagaritse umuziki ahubwo ndacyafite imbaraga nyinshi." Ku bijyanye n'abapasiteri babwiriza gusa mu nsengero, ntibajyane ubutumwa bwiza hanze yazo ndetse no mu byaro, Rev Kayumba yagize ati:
Buriya rero ikintu kimwe abantu tugomba kumenya, wenda buri wese afite umuhamagaro we ariko akenshi abantu bagira imvune cyane ni abantu bavuga ubutumwa hanze y'insengero. Ivugabutumwa hanze y'insengero rirakenewe ijana ku ijana. Ivugabutumwa ryo hanze rigira imbaraga nyinshi cyane, kuko burya na Yesu ajya kuvuga ubutumwa ntabwo yavuze ubutumwa mu nsengero gusa, yibanze hanze yazo kandi n'imigati yayituburiye hanze,..ibitangaza yagiye akora yabikoreye hanze.
Rev Kayumba yunzemo ati: "Kuki c nta mupasiteri njya mbona ujya mu cyaro? mu cyaro ni ho hakenewe cyane agakiza kuko ni bo babasha gufata umwanya wo kwegera Imana cyane, inahangaha (mu mujyi) abantu baba bahugiye mu bucuruzi bagataha bananiwe. Bajya mu ikonaranbuhanga bakaburira Imana umwanya. Mu cyaro riracyenewe cyane kuko abantu baho bafite uburyo bakeneye ijambo, baca bugufi cyane akanakumva vuba."
Reva Kayumba arasaba abapasiteri kujyana ubutumwa bwiza mu byaro
Rev Kayumba yatangarije Inyarwanda.com ko yahamagariwe gukora ivugabutumwa ryo hanze y'insengero, abantu benshi abwiriza ubutumwa bwiza, aba abasanze hanze y'insengero. Yatanze urugero rw'umupfumu yabwirije ubutumwa, akakira agakiza, avuga ko bari bahuriye hanze y'urusengero.
Rev Kayumba arasaba abapasiteri gusohoka mu nsengero bakajyana ubutumwa bwiza mu byaro ndetse no hanze y'insengero. Yagize ati: "Nanjye nararikoze (ivugabutumwa ryo hanze y'insengero) za Kizinga, Ntungamo, harimo abakiriye agakiza. Ivugabutumwa nakoreye aho ngaho ryagize imbaraga, benshi baranatura. Hari umupfumu wanyihamagariye ambonye mbwiriza mu isoko ansaba ko musengera, ndamusengera yakira agakiza."
Mu buhamya bwa Rev Kayumba Fraterne yavuze uko yakiriye agakiza, ahishura ko yakijijwe yo kurondorwa n'umukecuru bahuriye mu nzira. Uwo mukecuru ngo yarondoye Rev Kayumba amubwira ibyo yakoze byose, nuko Rev Kayumba afata umwanzuro wo kwakira agakiza, kuva uwo munsi atangira urugendo rw'agakiza. Nyuma yaho yatangiye kubwiriza abantu ahuye nabo, abandi akabasengera kuri terefone. Kugeza ubu avuga ko hari benshi amaze kwatuza agakiza, gusa ngo ntiyatangaza umubare kuko bitagaragara neza ku Mana.
Ku bijyanye no kuba akunze gukorana indirimbo n'abahanzi bakora umuziki usanzwe barimo; Jack B, P Fla n'abandi batandukanye, Rev Kayumba yabwiye Inyarwanda.com ko abikora agamije kubiyegereza kugira ngo abone uko ababwiriza ubutumwa bwiza kimwe n'abafana babo. Ni ukugra ngo niyegereze abo twita abapagani, ni bo njye mba nshaka cyane ahubwo. Ni byo byiza kandi nibyo bikenewe, ni wo muhamagaro mfite."
REBA HANO 'MUREKE IBIYOBYABWENGE' YA REV KAYUMBA FT P FLA & JACK B


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
Kera amajyambere ya kizungu ataratwinjiramo muzi ko abantu basangiriraga ku nkoko akenshi babaga bashasheho agakoma. Muri icyo gihe rero umugabo Rwitsibagura yasangiraga n’abandi, aza kubona intongo z’inyama yifuzaga batazishyize imbere ye. Ni bwo ateruye agira ati “burya ibyaduka ni ibyaduka koko, ndetse biragatsindwa. Yewe, dushatse twajya twigendeshereza amaguru!” Abandi baba barekeye aho kurya kugira ngo bamutege amatwi. Ni bwo akomeje ati “murabona ya modoka Rupangu aherutse kugura: yari ituroshye pe! Ubwo twagiye tugeze ahantu mu ikoni imodoka sinakubwira ijya iyi ijya iriya, umutima udushigukamo.” Abandi bati “ayi we ! Ubwo se disi mwaje gukizwa n’iki?” Rwitsibagura ati “mwareka nkababaria ye ! Umudereva yerekanye ko azi umwuga we. Yafashe diregisiyo y’imodoka maze arayikubanura, arayiykubanura, arayikubanura kugeza ubwo imodoka yongeye kugenda neza. Mbese yabigenje nka gutya.” Ibyo erega ubwo yabivugaga ari na ko akubanura inkoko kugeza ubwo za ntongo yifuzaga zimugeze imbere!


text:
Inkoramutima, ni itsinda rigizwe n’abagabo, abagore n’urubyiruko bahujwe na rumwe mu mbuga nkoranyambaga (Whatsapp). Amateka asobanura Jenoside yakorewe Abatutsi babonye kandi baniyumviye ku rwibutso rwa Jenoside rwa Kigali ruri ku Gisozi, yabakoze ku mutima, kuko hari byinshi bamenye batari basobanukiwe.
Ku wa 2 Kamena 2018, itsinda rigizwe n’abantu basaga 40 basuye urwibutso rwa Jenoside rwa Kigali ruri ku Gisozi, berekwa kandi basobanurirwa amateka yaranze Jenoside yakorewe Abatutsi. Uganiriye na bo abenshi muri bo ni ubwa mbere basuye uru rwibutso, abandi bari baratasobanukirwa neza amateka ya Jenoside yakorewe Abatutsi.
Muyoboke Jean Pierre, uyoboye iri tsinda Inkoramutima, mu kiganiro na Panorama, yatubwiye ko bahuye bataziranye, ariko uko bagiye bagirana ibiganiro barushijeho kunga ubumwe, ariko baza gusanga hari abadasobanukiwe Amateka ya Jenoside yakorewe Abatutsi, bafata umugambi wo gusura urwibutso rwa Jenoside rwa Kigali.
Agira ati “Twishyize hamwe kugira ngo tubane, twungurane ibitekerezo. Abantu bari baziranye ni bake cyane muri twe. Twahisemo gusura urwibutso rwa Jenoside rwa Kigali, kugira ngo twigire hamwe amateka yaranze u Rwanda rwacu kubera ko harimo bamwe muri twe bari bakiri bato, hakaba hari byinshi bakeneye kumenya.”
Muyoboke akomeza avuga ko bize byinshi batari bazi, byatumye basobanukirwa kurushaho amateka yaranze u Rwanda, banafata ingamba ko ibibi byabaye bitazasubira ukundi. Ati “Twafashe ingamba zo kurwanya ikibi cyose, kurwaya ingengabitekerezo ya Jenoside n’igisa na yo cyose, kandi tukanigisha abato kwirinda ababashuka babashora mu ngeso mbi.”
Rukera Emmy, ni umwe mu bagize itsinda Inkoramutima basuye urwibutso rwa Jenoside rwa Kigali. Na we avuga ko amateka yabonye yaranze u Rwanda yamukoze ku mutima, kuko hari byinshi yamenye atari asobanukiwe.
Nyuma yo gusura urwibutso rwa Jenoside rwa Kigali uri ku Gisozi, abagize itsinda Inkoramutima basuye umubyeyi wamugajwe na Jenoside yakorewe Abatutsi utuye mu kagari ka Rukiri II mu murenge wa Remera, bajyanywe no kumukomeza mu bumuga bwa burundu yatewe na Jenoside yakorewe Abatutsi, bamuha n’ibahasha bamuteguriye mu rwego rwo kumukomeza.
Munezero Jeanne d’Arc


text:
KWAMAGANA URUGOMO N'ITERABWOBA FPR IRIMO GUKORERA ABABYEYI BANJYE
Uyu munsi tariki ya 04/04/2017 kuva saa saba 13hoo kugera saa kumi n'imwe 17hoo mu mudugudu wa SHENYERI Akagari KA KINUNGA Umurenge wa NYABITEKERI Akarere Ka NYAMASHEKE habereye inama iyobowe n'ubuyobozi bw'umurenge wa Nyabitekeri.
Muri iyo nama yaranzwe n'iterabwoba ryashyirwaga ku babyeyi banjye ngo nibo ba nyirabayazana bo kugumuka kw'abaturage ngo kuko njya mu rugo bakampishira ngo akaba ari njye ubuza abaturange kujya muri meeting yo kwamamaza FPR.
Ibi byose ngo byaturutse ku mpamvu z'uko basabye abaturage b'umudugudu wa SHENYERI guhura ngo bigishwe indirimbo bazifashisha mu matora ngo abaturage bakigira mu mirimo yabo. Uwari kubigisha yahagera akababura.
Muri iyo nama batangaje ko ibyo bikorwa byatewe n'abo bise ibyigomeke bivuka aho muri uwo mudugudu bahera kuri njyewe dore ko batanazi izina ryanjye kuko ntakunze kuhaba kuva niga primaire aho bavugaga ko mwene CLAUDE(izina rya papa), bakurikijeho umunyamakuru NKUSI UWIMANA AGNES NDETSE NGO N'UWITWA KAZIMARANDE EMMANUEL.
Nyuma y'akanya kanini batonganya ababyeyi banjye ngo bababaza n'amazina yanjye nabo bagasubiza ko batamenya umwana uvugwa kuko bafite benshi uwari uhagarariye umurenge witwa LANDOUARD BASHAKINEZA yabasubije ko batamwibeshyeho muri aya magambo: "Si wowe Claude uhagarariye ababyeyi barerera hano? kandi uhagarariye na Caritas ? Ntabwo twakwibeshyeho".
Igiteye impungenge cyane ni ikiganiro uwo LANDOUARD yagiranye n'abandi bantu nyuma y'inama aho yababwiye ko uriya musaza ari kwivugisha kuriya kandi nyamara azabisobanura ku ryiza n'iribi. atangaje ko bagiye kumugarurira abasirikare kandi ko bazahava babonye igisubizo. Ibyo byanyibukije ko ubwo narekurwaga n'abasirikare bari banshimuse nagiye gusura ababyeyi banjye mpamara iminsi ibiri,maze kuhava aho papa acururiza bahashyize inkambi ya gisirikare yahamaze ibyumweru bibiri nyuma yaho barimuka basubira iyo babaga ,ariko ngo hari umuntu wahamaze iminsi yambaye gisivili abonye ko abantu bamaze kumumenya arahava. Aha nakwibutsa ko ndi mukuru bihagije ku buryo ababyeyi banjye badakwiye kubazwa ibyanjye.
Kigali, 04/04/2017
Théophile NTIRUTWA
Ubwanditsi: Théophile NTIRUTWA ni umuyobozi wa FDU-INKINGI muri Kigali-Ville. Amaze gufungwa no gukorerwa iyicarubozo inshuro nyinshi azizwa ibitekerezo bye bya politiki.


text:
Miss Sonia Rolland yavuze ko umugabo we ‘Jalil Lespert ari ntagereranywa mu bagabo, ababyeyi n’abandi bose bateganya gutera iyi ntambwe’. Imyaka umunani amaranye na Jalil Lespert ngo yahinduye byinshi mu buzima bwe.
Kuwa Kabiri tariki ya 24 Mutarama 2017 wari umunsi wuzuza imyaka umunani Sonia Rolland amaze abaye umwe na Jalil Lespert. Uyu Nyampinga yanditse kuri Instagram agaragaza ko umugabo we yihariye ndetse ko nta wundi mu bo azi yamugereranya na we.
Yagize ati “Uwa mbere mu bagabo, mu babyeyi, mu bakundana […] Imyaka umunani irashize. Turishimye njye n’umukunzi wanjye. Warakoze buzima, mbere ya byose habanza umuryango.”
Sonia Rolland na Jalil Lespert mu gihe bamaranye babyaye umukobwa witwa Kahina uherutse kuzuza imyaka itandatu y’amavuko. Miss Sonia Rolland kandi afite umukobwa witwa Tess yabyaranye na Christophe Rocancourt bahoze bakundana muri 2007.
Mu kwezi gushize Sonia Rolland yizihije imyaka 17 ishize abaye Nyampinga w’u Bufaransa, yavuze ko kwambikwa ikamba “byahinduye ibintu byinshi” ndetse n’ubw’abo akunda bamwegereye, yongeyeho ko ari inzozi zabaye impamo ku myaka 18 yari afite icyo gihe anavuga ko ari igihe kidasanzwe kandi kitibagirana kuri we.


text:
Ku gicamunsi cyo ku wa gatandatu tariki ya 6 Mutarama 2018, itsinda ry’Abanyarwanda baba mu mahanga (Diaspora) bagera kuri 50 basuye Intara y’Amajyaruguru, bakirwa na Guverineri w’iyi Ntara, Gatabazi Jean Marie Vianney ari kumwe n’Umuyobozi w’Ingabo mu Ntara, Brig Gen Eugene Nkubito, Umuyobozi wa Polisi mu Ntara, ACP Rutikanga Rogers ndetse n’abahagarariye Urwego rw’Abikorera mu Ntara y’Amajyaruguru.
Mu ijambo yabagejejeho, Guverineri Gatabazi yabagagarije amahirwe atandukanye ari muri iyi Ntara yo gushoramo imari, ashingiye cyane cyane ku kuba Intara y’Amajyaruguru ifatwa nk’igicumbi cy’ubukerarugendo ndetse n’ikigega cy’u Rwanda ku bijyanye n’ubuhinzi.
Guverineri Gatabazi yabahamagariye gushora imari mu mishinga y’iterambere, irimo ibikorwaremezo bijyanye n’Amahoteli, Amaresitora n’ibibuga by’imyidagaduro, imishinga y’ubuhinzi n’ubworozi n’iyindi itandukanye. Guverineri Gatabazi yagize ati “Iyi Ntara yacu isurwa na ba mukerarugendo benshi, imari yanyu muyishore mu bwubatsi bw’amahoteli, amaresitora, ibibuga by’imyidagaduro biza byiyongera ku bihari kugira ngo ibyo ba mukerarugendo bifuza byose babibone batagombye kubishakira kure.”
Guverineri Gatabazi yashimiye kandi abo Banyarwanda baba mu bihugu bitandukanye birimo iby’i Burayi, Amerika, Afurika n’ahandi, uruhare bagira mu bikorwa bihesha isura nziza Igihugu cyabibarutse, birimo kumenyekanisha Igihugu muri ibyo bihugu babamo, gutegura ingendo Perezida wa Repubulika agirira muri ibyo bihugu, gushishikariza Abanyarwanda baba mu mahanga gutahuka mu Gihugu cy’ivuko, kugira uruhare mu mishinga y’iterambere y’Igihugu, n’ibindi, anabasaba gukomeza urwo rukundo no kurusakaza mu banyarwanda bose baba mu mahanga, cyane
cyane mu rubyiruko.
Umuyobozi wa Diaspora Nyarwanda, Eng Murenzi Daniel, wari uyoboye itsinda ry’Abanyarwanda baba mu mahanga basuye Intara y’Amajyaruguru, yavuze ko bagira uruhare mu bikorwa bitandukanye, birimo kumenyekanisha isura y’u Rwanda mu bihugu byo hanze, gutanga umusanzu mu Kigega Agaciro, kurwanya ingengabitekerezo ya Jenoside, n’ibindi, kandi ashimangira ko bazakomeza gukora ibikorwa byiza bigamije imibereho myiza y’Abanyarwanda.
Eng Murenzi n’abo bari kumwe, bijeje kandi Guverineri Gatabazi kugira uruhare rugaragara mu iterambere ry’Intara y’Amajyaruguru no mu mibereho myiza y’abayituye, ku buryo bw’umwihariko mu mishinga iteza imbere urubyiruko. Ni muri urwo rwego kandi abo Banyarwanda biyemeje gukusanya inkunga yo kugura ingurube 500 zizahabwa urubyiruko mu rwego rwo kuruteza imbere, igikorwa bateganya gukora bitarenze ukwezi kwa Werurwe 2018.
Guverineri Gatabazi avuga ko intara yemeye kubaha inyandiko igaragaza amahirwe ari muri iyi ntara ndetse n’imbogamizi ngo bafatanye guhangana na zo, iki gikorwa cyo gusura iyi ntara kizajya kiba buri mwaka mu kwezi ku Ukuboza.


text:
Muri Zimbabwe abantu 46 nibura baraye baguye mu mpanuka ya gari ya moshi, abandi benshi barakomereka.
Iyo mpanuka yabaye ku wa 6 mu gitondo cya kare ubwo gari ya moshi itwara ibintu yagonganaga n’itwara abagenzi.
Abategetsi bavuga ko izo gari ya moshi zombi ngo zahise zigurumana. Abenshi mu baguye muri iyo mpanuka ngo barahiye cyane k’uburyo batakimenyekana.
Iyo mpanuka yabereye ku muhanda wa gari ya moshi uhuza umugi wa Bulawayo mu majy’epfo ya Zimbabwe, n’umugi wa Victoria Falls mu burengerazuba.
Abatabazi bamaze amasaha n’amasaha bagerageza kugera ku bagenzi bari bagotewe muri iyo gari ya moshi.
Minisitiri wa transport muri Zimbabwe yagiye kureba aho iyo mpanuka yabereye.
Abategetsi bavuga ko iyo mpanuka yatewe no kwibeshya kw'abayobora izo gari ya moshi. Ibinyamakuru bivuga ko umukozi ushinzwe kuyobora izo gari ya moshi ashobora kuba yari yasinze.
Hagati aho, abatavuga rumwe na guverinoma bavuga ko guverinoma igomba kubazwa igituma idasanasana imihanda ya gari ya moshi yo muri icyo gihugu.
Mu minsi ishize izindi mpanuka zikomeye za gari ya moshi muri Zimbabwe zatewe n'ubujura cyangwa ubwangizi bw'ibyapa bya gari ya moshi n'ibikoresho byo gutumanaho.


text:
Bamwe mu babyeyi bo mu Murenge wa Kagogo mu Karere ka Burera baravuga ko bahangayikishijwe n’ubwiyongere bw’abagize imiryango biturutse ku nda zitateganyijwe ziterwa abana babo bikabakururira ubukeneye mu miryango yabo.
Abaturage bavuga ko muri uyu murenge bimaze kuba nk’umuco kuko abana bawukomokamo usanga barabigize akamenyero, ababyeyi bakabibonamo ikibazo gikomeye.
Kankera Pascasie yagize ati ”Abana bacu rwose barakabije mu gutwara inda kuko iwanjye arahari wabyaye, ikibazo usanga jye naraboneje urubyaro ariko we akabyara, ubwo ibibazo bihita byiyongera kuko haba hajemo ibindi byo kugura mituweri ugasanga gutunga uwo mwana na cyo ni indi kibazo kuko bidukururi ubukene bukabije mu muryango”.
Mukeshimana Solange nawe agira ati "Aba bana badukururira ubukene kuko ujya kubona ukabona aratwitwe kandi ubwo abo ufite na bo uba utabashoboye hakaba hiyongereyeho abandi, ikindi abagabo bazibatera ntabwo babafasha bahita babatererana”.
Butoya Louis ni umunyamabanga nshigwabikorwa w’umurenge wa Kagogo nawe ahamya ko ikibazo cy’abana batwa inda gihangayikijishe, agira ati ”Ikibazo cy’abana batwara inda kirahari koko urebye gitetwa n’abagabo bakora mu birombe, nibo ahanini bahohotera abo bana, iki kibazo tugiye kugikurikirana kandi tugishyiremo imbaraga kuko twahagurukiye umugoroba w’ababyeyi, ibyo bizadufasha guhugura abo bana”.
Guverineri w’intara y’amajyaruguru Gatabazi JMV avuga ko iki ari ikibazo gihangayikishije kandi ko bagihagurukiye, agira ati ”Ikibazo tugomba kugihagurukira twese nk’abayobozi kuko bikurura ibibazo byinshi mu miryango, uretse n’ubukene biteza n’ubwumvikana buke mu miryango, inzangano za hato na hato,... Tugomba kubishyiramo imbaraga kandi tugakurikirana n’abagabo babateye inda bagahanwa, bizadufasha kubigabanya ndetse bikanacika”.
Muri iyi ntara habarurwa abana basaga 3000 batewe inda, ariko abazibatera bo ntibakunze kumenyekana n’abamenyekanye abaturage bavuga ko akenshi bahita bambuka umupaka bakigira hanze y’igihugu.


text:
ubuhamya bwa BIMENYIMANA Cyprien ufite ubumuga bw’amaguru (igice cya kabiri)
Naje gucumbika bunyiriyeho rero nza kuzinduka mu cya kare nigira inama yo kujya kureba papa wo muri batisimu I gitarama, ubwo nagiyeyo ndabasura sinamubwira ko navuye mu rugo, igihe kigeze aransezerera ampa amafaranga 700 ndatega njya I Kigali nisanga sonatube aho nari nsanze umuntu twigeze kubana I gatagara na we amugaye
Ubwo naramusanze njyayo mbana nab o ntangira kubona akazi gaciriritse ko kubaza ndakora biremera ndikodeshereza mbaho neza ntangira ubuzima ariko nari ntarakizwa
Akazi rero kaje guhagarara nza kubura ibyo ndya aho ndara harabura biranshobera ariko ndashima Imana yangiriye neza ikampa gakiza ku buntu
Naje gukizwa rero kubwo kubona umuntu w’inshuti wanjyanaga gusenga ku ngufu ngeze ahp nisanga nakijijwe, Imana itangira kumpa amasezerano itangira kungirira neza ubuzima bwo kurara aho mbonye burarangira, mpbwa icyumba ndaramo ku rusengero ndetse bakajya bangaburira
Nyuma nza kubona akazi ko kwigisha ububaji ndagakora mbona amafaranga ntangira kugubwa neza, ariko nyuma akazi karahagarara ariko Imana ikomeza kuntekerezaho cyane ariko Imana irantitiriza cyane ngo nshake umugore nta kazi mfite kandi mugaye
Byaranshobeye mbura icyo nkora ariko nz gutinyuka njya gutereta umukobwa wa mbere nakunze naramuterese mbikora nkora n’umurimo w’ivugabutumwa bmpa agatike ku rusengero nkahita nyamushyira byihuse akagubwa neza kuko yari yaramaze kunkunda na we
Ubundi nkamushyira amata na keke akishima cyane, nyuma rero yaje kumva amabwire bamubwira ko ndi igicumba ntacyo nzamumarira ahitamo kwishyingira n’undi mugabo ntibyamuhira ata agaciro
Nza gukunda undi na we arampakanira ndangije ndiheba numva ibyo gukunda nabivamo ariko ndakomeza ndihangana, uwa gatatu yaje kunkunda ariko ntiyabinyereka haciye iminsi mwaka nomero ze biza gucamo gutyodupanga ubukwe abo mbibwiye bakanseka cyane ngo uriya mukobwa sinamurongora kubera ubwiza bwe kandi njyewe mugaye
Ndashima Imana ko yanshyigikiye ikanga kunkoza isoni ikankorera ubukwe bwiza cyane, ikoresh abantu barabukora ubu ndi umugabo w’umugore umwe n’abana babiri tuguwe neza nta kibazo dufite turashoma Imana
Imana ishimwe ko yankuye ku cyavu ikanyambura izina ribi nari mfite ikampa irindi rishya cyera nitwaga kizapfe ntacyo kimaze ariko ubu ndi umukozi w’Imana isumba byose
Amen!


text:
Drake yasohotse muri magazine yitwa The Hollywood Repoter muri uku kwezi ku ugushyingo, taliki 08 ugushyingo aho atangaje byinshi byerekeranye na gahunda za muzika ye ndetse nindi yo kugaragara muri filme y’ uruhererekane yitwa Top Boy ,zishobora no kuba intandaro yo gucumbagira kwa muzika ye cyangwa akaba yanawureka burundu.
Ku byerekeranye no kureka muzika burundu yatangarije The Hollywood Reporter, ko uwo mwanzuro azawufatira rimwe bitari nonaha ariko ngo mugihe atarahagarika muzika, ngo ni igihe cyiza cyo kuwagura ukagera hose.
Drake yavutse taliki 24 Ukwakira 1986, ni umuhanzi mu ngeri zitandukanye zirimo muzika aho yandika muzika akaba n’umucuruzi wazo akaba umukinnyi w’amafilime ndetse na rwiyemezamirimo


text:
Ibyo biratangazwa mu gihe bamwe mu barangiza kwiga ibijyanye n’ubuhinzi muri za Kaminuza usanga bigira mu bindi mu mijyi aho kujya mu cyaro iwabo ngo babikoreshe bibabyarire inyungu.
Regis Hategekimana ushinzwe ibijyanye no gutunganya umusaruro ukomoka ku buhinzi muri RIAF, avuga harimo kurebwa uko abarangiza kwiga bajya babanza kumara igihe iwabo.
Agira ati “Turimo turareba uko abarangiza kaminuza cyane cyane abize ubuhinzi n’ubworozi bazajya bahita bajya mu cyaro iwabo bakahamara nibura amezi atandatu. Bizatuma bafasha ba babyeyi babo n’abaturanyi kongerera agaciro ibyo bakora bityo n’umusaruro ukiyongera.”
Komeza agira ati “Niba umwana mu rugo iwabo bezaga Toni eshanu z’umuceri kuri hegitari, azabafasha ku buryo bazeza nibura Toni umunani kuri hegitari. Ibyo ntibabigeraho ubwenge wa mwana afite budakoreshejwe aho kwirirwa azenguruka i Kigali ngo arashaka akazi.”
Hakizimana Etienne, umwe muri urwo rubyiruko wo mu Karere ka Ngororero avuga ko ikibazo bakunze guhura na cyo ari icyo kubona aho gukorera imishinga baba batekereza.
Agira ati “Hari ubwo uba uturuka mu muryango utifashije, nta butaka bugaragara buhari bityo gukora umushinga utekereza w’ubuhinzi ntibikunde ugahitamo kujya gushakira ahandi kuko nta n’ubushobozi bwo kubugura. Ikindi no kubona igishoro ni ingorabahizi.”
Umuyobozi wa RIAF, Hategekimana Jean Baptiste avuga ko kwishyira hamwe ari byo bizabafasha kwikura muri ibyo bibazo.
Agira ati “Mu gihugu hari ubutaka bunini budakoreshwa. Dukangurira urwo rubyiruko kwishyira hamwe mu makoperative kuko ari bwo bagira ingufu bakaba basaba ubwo butaka bwaba ari ubwa Leta cyangwa ubundi budakoreshwa. Bari hamwe ni bwo banishakamo ubushobozi baheraho.”
Akomeza avuga ko bamaze kubona aho batangirira ari bwo n’ibigo by’imari bitakongera kubagiraho ikibazo bityo bikabaha inguzanyo bagakora bakiteza imbere, bagatandukana no guhora basaba akazi ahubwo bakagatanga.
RIAF itangaza ko hejuru ya 60% by’abarangiza kaminuza buri mwaka baba barize ubuhinzi n’ubworozi, ariko ngo hari inganda 140 gusa zicirirtse z’urubyiruko zongerera agaciro ubusaruro w’ubuhinzi n’ubworozi.
Ikindi ngo hagiye gukorwa ibarura ry’urubyiruko ruri mu buhinzi n’ubworozi, hashakwe uko rushyirwa hamwe hakurikijwe ibyo rukora bityo rwongererwe ubushobozi.


text:
Gahunda ya ‘Smartclass’ yafashije abana gukunda ishuri
Yanditswe na MUGISHA BENIGNE
Gahunda ya ‘Smartclass’ ni imwe muri gahunda ifasha kwigisha abana bo mu mashuri abanza n’ayisumbuye amasomo y’ikoranabuhanga, iri mu bikundisha abana ishuri.
Rimwe mu mashuri Imvaho Nshya yashoboye gusura ni ishuri ribanza rya Rambo, riherereye mu murenge wa Nyamyumba, Akarere ka Rubavu, aho abana biga isomo ry’ikoranabuhanga wanababaza ugasanga bafite ibyo bazi kandi bitari bike.
Imanishimwe Nadine ni umunyeshuri wo mu mwaka wa 3 w’amashuri abanza, abasha gufungura mudasobwa ye, akinjira aho asabwe gukorera, akinjizamo imibare cyangwa amagambo asabwe, abasha kuyabika neza ngo azayasangemo nagaruka, akabasha no kuyizimya akanayifunga.
Bahati Steve nawe wiga mu mwaka wa 3 w’amashuri abanza, aganira n’Imvaho Nshya yayitangarije ko yigeze guta ishuri akaza kurigarurwamo ku bufatanye bw’ababyeyi n’ubuyobozi, ngo ariko mu byamushimishije agarutse mu ishuri, ni isomo ry’ikoranabuhanga biga kuko abasha kwegera mudasobwa, akayifungura, akandika akanayifunga.
Avuga kandi ko abasha kubonamo mudukino tumwe na tumwe dufasha abana gutyaza ubwenge, natwo tukamufasha kurushaho gufunguka no gutekereza.
Ku bijyanye n’isomo ry’Ikoranabuhanga, abarezi nabo bemeza ko riri mu byafashije abana gukunda ishuri n’ubwo barivanamo ubumenyi bwisumbuyeho, cyane cyane ku bana bo mu mashuri abanza.
Irahoza Samuel ni umurezi, aganira n’Imvaho Nshya yayitangarije ko abana bo mu mashuri abanza bashimishwa cyane n’isomo ry’ikoranabuhanga, kuko babasha kubona mudasobwa, bakitegereza, bakayikoraho kandi bakayikoresha ibyo bababwiye gukora birimo kwandika amagambo, imibare n’udukino twagenewe abana.
Ati “Hari abana bishimira isomo ry’ikoranabuhanga ku buryo mwene abo bana batabasha kuva mu ishuri kuko babona izo mashini bigiraho bakarushaho kunezerwa. N’ubwo Minisiteri yazihaye amashuri ngo abana bagire ubumenyi mu ikoranabuhanga, ariko tumaze kuvumbura ko byanatumye hari abana bishimira kuba mu ishuri kubera gukoresha mudasobwa.”
Gahunda ya ‘Smartclass’ uyisanga no mu mashuri yisumbuye, nko mu Rwunge rw’amashuri rwitiriwe Umwamikazi w’intumwa rwa Rwaza, ruherereye mu Karere ka Musanze, Umurenge wa Rwaza.
Icyumba kigishirizwamo ikoranabuhanga ugisangamo mudasobwa nyinshi zihuye n’umubare w’abanyeshuri baza kuyigiramo, aho buri wese yigira kuri mudasobwa ye yihariye.
Nk’uko bisobanurwa na Sr Icyimanimpaye Leonie, ngo mu bintu byamushimishije ndetse bigashimisha n’abanyeshuri ngo ni ukubona mudasobwa mu cyumba kigirwamo ikoranabuhanga, aho umunyeshuri wese agira iye yigiraho, mu gihe mbere bigiraga kuri mudasobwa imwe ari 5.
Ati “Nishimiye ko REB yaduhaye mudasobwa zihuye n’umubare w’abana bigira mu ishuri rimwe, kuko buri wese abasha kubona iyo yigiraho atayifatanyije n’undi. Mbere byarambabazaga iyo nabonaga abana bigira kuri mudasobwa imwe ari batanu, ariko ubu bimeze neza bariga neza bakanakora n’ubushakashatsi bwabo.”
Iri shuri ribumbatiye uburezi bwa siyansi ribasha rifite amashami 4 ariyo Imibare, ubutabire n’ibinyabuzima (MCB), Imibare Ubugenge n’ikorabuhanga (MPC), Ubugenge, ubutabire n’ibinyabuzima (PCB), Ubugenge, ubutabire n’imibare (PCM).
Ababyeyi nabo bishimira uburyo abana babo bageze ku ikorabuhanga, aho babasha gukora kuri mudasobwa bakayifungura, bakandika bakanayizimya, bavuga ko ari iterambere rikomeye mu burezi kuko abize kera batigeze baryiga, ni mu gihe muri iki gihe umwana atangira kwiga isomo ry’ikoranabuhanga ari mu mashuri abanza.
Ku bijyanye n’ikoranabuhanga ryigishwa mu mashuri na gahunda ya Smartclass, Umunyamabanga wa Leta muri Minisiteri y’Uburezi ushinzwe amashuri y’inshuke, abanza n’ayisumbuye, Munyakazi Isaac, nawe wasuye abana biga ikoranabuhanga mu ishuri ribanza rya Rambo, yabashije kubegera bamubwira ibyo barimo gukora.
Nawe yishimiye ubumenyi bw’ikoranabuhanga abana bahabwa bakiri mu mashuri abanza, avuga ko isomo ry’ikoranabuhanga ari ngombwa ko abana batangira kuryiga bakiri bato, muri gahunda ya mudasobwa imwe ku mwana yaje guhinduka gahunda ya Smartclass.


text:
Imana igufiteho umugambi mwiza no mugihe wihebye
Ese ujya wumva wiyanze igihe wumva warenzwe n’ibibazo bitandukanye? Birumvikana , birababaza kutagera kubyo wifuza, ariko kandi byose biba mu mugambi w’Imana.
Ku bakinnyi, birababaza gutsindwa umukino bakinaga, guhomba igihe washakaga icyaguteza imbere , cyangwa guhora usenga ariko ntubone icyo wasengeye. Nubwo hariho ibihe byinshi bigenda uko tubyifuza, hari n’ibindi bihe byinshi tuneshwa tukumva turatsinzwe kuko si kenshi duhorana amahirwe . Nubwo twasengera kugera kubyo twifuza, dushobora kubura amahirwe twari twizeye.
Ese kutagira amahirwe cyangwa kumva bikurangiranye byose biva mu kiganza cyiza cy’Imana, umubyeyi wacu?
Yego ni ukuri. Abaroma 8:28 hatubwirako byose bifataniriza hamwe kutuzanira ibyiza.
“Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye.”(Abaroma8:28)
Kubw’ibyo rero , dukwiye kumva ko buri kintu cyose ari icy’umumaro ku Mana mu kuzuza umugambi wayo ku buzima bwacu. Nituyikunda, niyo byaba mu gihe kidukomereye , mu kanya gato bishobora kuduhindukira iby’umumaro n’ amashimwe .
N’ubwo atari byiza kuba mu buzima budukomeranye ,dukwiye kwishimira ko Imana iba ifite umugambi kuri twe, iyo twemeye kubyihanganira kuko Imana ishaka kuduhindura kugirango duse na Kristo muri byose tunyuramo .
Abaroma8:29 hagira hati:
“Kuko abo yamenye kera yabatoranirije kera gushushanywa n’ishusho y’Umwana wayo, kugira ngo abe imfura muri bene se benshi.” (Abaroma8:29)
Kunyura mu bigoye ntibivuzeko Imana idafite umugambi kuri twe; ntibisobanuyeko yatujugunye. Dukwiye kumenyako turi abo Imana yaremye ituremeye imirimo myiza muri Kristo.( Efeso2:10) . ku bw’ibyorero turi ab’umumaro imbere y’Imana.
Twese dukeneye kumenyako umugambi w’Imana kuri twe urenze ibyo dutekereza, kandi ko Imana izi ibyo izatugirira .( Yeremiya29:11). Ahazaza hacu ihafite mu kiganza cyayo, inzira zayo zirenze izo twe twibwira. Byongeye kandi tugomba kwibuka ko Imana itazica isezerano yavuze kandi ko itazadusiga na hato.
“…..Sinzagusiga na hato, kandi ntabwo nzaguhāna na hato.”( Abaheburayo13:5)
Nshuti, dukwiye guhora tuzirikana ko Kristo yatsinze intambara turwana. Muri we, tubaye mu buzima n’ahantu h’insinzi, turi abaneshi, reka tubeho ubuzima bwo kwizera umwana w’Imana.
“Nabambanywe na Kristo ariko ndiho, nyamara si jye uriho, ahubwo ni Kristo uriho muri jye. Ibyo nkora byose nkiriho mu mubiri, mbikoreshwa no kwizera Umwana w’Imana wankunze akanyitangira.”(Abagalatiya2:20)


text:
Umunya-Senegal Capitaine Mbaye Diagne wiciwe mu butumwa bw’ amahoro bwa Loni MINUAR uzwi mu bikorwa byo kurokora Abatutsi bahigwaga muri Jenoside ubwo mu 1994, agiye kubakirwa urwibutso rukoze mu ishusho ye mu Mujyi wa Dakar, muri Senegal.
Uru rwibutso ruzubakwa n’ umugi wa Dakar na Minisiteri y’Ingabo muri iki gihugu nk’ikimenyetso cy’ubutwari n’ubwitange Capitaine Mbaye yagaragaje mu kurengera abari mu kaga muri Jenoside yakorewe Abatutsi.
Abo Captaine Mbaye yarinze kwicwa muri icyo gihe bavuga ko yaranzwe n’ubwitange budasanwze mu gutabara abagabwagwaho ibitero n’Interahamwe mu bice bitandukanye nko kuri ‘Payage’ mu Mujyi wa Kigali aho yaniyemeje kuba yapfa mbere yabo.
Ubutwari bwe bwatumye agera aho yirengagiza amabwiriza y’abamukuriye bari bamubujije kimwe na bagenzi be gukiza Abatutsi bicwaga kugira ngo na bo batahasiga ubuzima ariko yumva ko nubwo yapfa atabara abandi inshingano ye aba ayisohoje.
Umunyamabanga Nshingwabikorwa wa Komisiyo yo kurwanya Jenoside, Dr Bizimana Damascène yatangarije RBA ko iyo ingabo za MINUAR zose zitwara nka Capitaine Mbaye benshi mu bahigwaga bari kurokoka.
Yagize ati “ Yagize ubutwari burenze ubwa bagenzi be agerageza gushyikirana na Bagosora na Gen Bizimungu wayoboraga abasirikare, asaba ko abari muri Mille Collines ashobora kubatwara bakagera kuri Stade Amahoro aho FPR Inkotanyi yari ifite icyicaro. N’igisasu cyaje kumuhitana ageze kuri bariyeli aho yaganiraga n’Interahamwe ngo zireke abo bantu batambuke. Iyo Minuar yose igira ubwo butwari ikajya muri za ‘Quartiers’ gushaka abatutsi ikabatwara, hashoboraga kurokoka abantu barenze abo Capitaine Mbaye yarokoye.”
Capitaine Mbaye yapfuye afite imyaka 36. Mu 2010 U Rwanda rwamugeneye umudali w’Umurinzi ku ruhare yagize mu kurwanya Jenoside yakorewe Abatutsi, washyikirijwe umugore we.
Ban Ki-moon wahoze ari umunyamabanga mukuru wa loni yambika umugore wa Cpt Mbaye umudari w’ Umurinzi
Muri Gicurasi 2016, Umunyamabanga Mukuru w’Umuryango w’Abibumbye, Ban Ki Moon, yashyikirije umudali w’ishimwe, umugore wa Captain Mbaye Diagne waguye mu Rwanda ubwo yari mu butumwa bw’amahoro mu 1994.
Mu muhango wabaye kuwa 19 Gicurasi ku cyicaro cy’Umuryango w’Abibumbye i New York, Ban Ki Moon yatanze ‘‘Captain Mbaye Diagne Medal ku bw’umurava udasanzwe”, aho yararokoye ubuzima bwa benshi ubwo yari mu butumwa bwa Loni bugamije kugarura amahoro mu Rwanda mu 1994, MINUAR.
Ban Ki Moon yavuze ko uwo mudali ari ukugaragaza ko Captain Diagne n’abandi bateye ikirenge mu cye bazahora bibukwa na Loni kimwe n’imbaga y’abatuye isi bose.
Yagize ati “Uyu mudali ugenewe abasirikare, abapolisi n’abasivili batumwe na Loni, bagerageza gutera ikirenge mu cya Captain Diagne. Bagomba kuba baragaragaje umurava udasanzwe mu bibazo bikomeye bahura nabyo mu gihe buzuza inshingano zabo mu kurengera ikiremwamuntu niz’Umuryango w’Abibumbye.”
Mu muhango wo gutangiza icyumweru cy’icyunamo n’ibikorwa byo kwibuka ku nshuro ya 23 Jenoside yakorewe Abatutsi, Perezida Kagame yagarutse ku butwari bwa bamwe mu Banyafurika barimo Umunya-Senegal Captain Mbaye Diagne, warokoye Abatutsi bagera kuri 600 n’Umunyamerika Carl Wilkens wemeye kwitangira Abatutsi.
Umwaka ushize Perezida Kagame yashimye uburyo hari abasirikare bari mu butumwa bw’amahoro bwa Loni biganjemo Abanyafurika barenze ku mabwiriza bari bahawe bakanga kurebera ikibi, ahubwo bakarokora Abatutsi bicwaga.
Yagize ati “Harimo n’abantu ku giti cyabo bashoboye kugira ibyo bakora, niyo mpamvu twibuka umusirikare w’Umunya-Senegal , wanze kumvira amategeko rusange agakoresha amategeko ashingiye ku mutimanama we wo kumva ko ibyakorwaga atari byo.”
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Ujekuvuka Emmy Marchal uzwi nka Marchal Ujeku na Rukundo Johnson uzwi nka Alto bakoranye indirimbo bise 'Niko ndi'. Ni indirimbo irimo ubutumwa bureba abantu bakundana aho basabwa kujya bavugisha ukuri ntihabeho kwitaka, kwiyemera no kwizezanya ibitangaza. Aganira na Inyarwanda.com, Marchal Ujeku yagize ati: "Ubutumwa buri mu ndirimbo, ni ukubwira abantu kwigaragaza no kwiyakira uko bari imbere y'abakunzi babo, ntakwiyemera bibayemo, cyangwa kubizeza ibitangaza."
Marchal Ujeku hamwe na Alto
Marchal Ujeku yakomeje agira ati: "Iyo kandi uwo ukunda agakunda by'ukuri, aba agukundiye uku uri atazanywe n'ibintu cyangwa izindi mpamvu zitari urukundo. Kandi uko kugukunda bituma agufuhira ku buryo nyine aba yumva ari we gusa mwagumana ntakujarajara bijemo cyangwa ngo umuce inyuma. Nawe akaba yabwira nabi cyangwa yihanangiriza uwari we wese abonye ushatse kubavangira mu rukundo rwabo."
REBA HANO AMASHUSHO YA 'NIKO NDI' YA MARCHAL UJEKU FT ALTO


text:
Ibintu 7 buri mukiristo akwiye ku menya ku ijuru
Mbere yuko ikiremwa muntu gicumura ku isi hari kimwe nko mu ijuru. Nyuma yo kurema ,Imana yitegereza ibyo yaremye byose ibona ari byiza(Itangiriro1:31)
Imana yaremye Adamu na Eva ibashyira muri paradizo ariko bamaze gucumura bayivamo, hanyuma Imana ibirukana muri Edeni bajya guhinga ubutaka bavuyemo(Itangiriro3:23), ubutaka buravumwa. Batakaje amahirwe yo kubaho badapfa(itangiriro1:17) , nta numwe wigeze urya ku giti cy’ubugingo. Icyaha cyazanye urupfu ku kiremwa muntu.
Byasabye Imana gukoresha izindi mbaraga kugirango icungure umuntu . Byasabye amaraso y’umwana wayo kugirango yunge umubano warumaze gutakara hagati y’Imana n’umuntu, yitaga kuba igitambo n’imbongano z’ibyaha.Ubugingo bwabonetse ubwo Yesu yabambwaga ku musaraba I Karuvali.
1. Ijuru ribaho, rirafatika
Abantu benshi bafite imyizere itariyo ku bwami bw’ijuru nyuma y’ubuzima bwo ku isi. Abandi biyumvishako ari ahantu humworera mu kirere. Abandi batekerezako ari ahantu ibiremwa by’umwuka bidafatika biba.
Ariko hari ukuntu ibyanditswe bivuga, Yesu yabwiye abigishwa be ko hari ahantu agiye kubategurira . Intumwa Petero yanditse ku ijuru n’isi, Imana yaremye. Mu gitabo cy’Ibyahishuwe hatubwirako n’ ijuru ririmo ibintu bifatika: amafarashi, ibiti, urusengero, umujyi mwiza utangaje (Ibyahishuwe 15:8, 19:14, 22:2).
Buri mwizera wese afite intumbero yo kuba mu bwami bwo mu ijuru. Niba ibi bintu byavuzwe aribyo bizaranga ijuru bishobora gutuma buri muntu wese yakagize ishyaka n’umwete n’inyota byo kujyayo.
2.Ntabyaha bizaba mu ijuru
Kimwe mu bigomba kuzaranga ijuru, nta gucumura ukundi, imirimo ya kamera izaba itagifite agaciro. Buri kiremwa cyose kizahindurwa kuburyo kitazabona ububasha bwo gukora ibyaha.
Bibiliya iravugango “Muri rwo ntihazinjiramo ikintu gihumanya cyangwa ukora ibizira akabeshya, keretse abanditswe mu gitabo cy’ubugingo cy’Umwana w’Intama. ” (Ibyahishuwe 21:27).
3. Nta kubabara ukundi mu ijuru
Bibiliya iravuga ngo “Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize.”
Pawulo yemeye kubabazwa mu buzima bwo mu isi kuko yaraziko umubabaro wo mu isi udakwiye kugerenywa n’ubwiza bwo mu ijuru. Mbonye yuko imibabaro y’iki gihe idakwiriye kugereranywa n’ubwiza tuzahishurirwa.
4. Nta rupfu ruzaba mu ijuru ukundi
Mu bwami bw’ijuru nta rupfu ruzabayo kuko urupfu ubwarwo ruzaba rwatsinzwe, “Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize.” (Ibyahishuwe21:4)
“ Ariko uyu ubora numara kwambikwa kutabora, n’uyu upfa ukambikwa kudapfa, ni bwo hazasohora rya jambo ryanditswe ngo “Urupfu rumizwe no kunesha.” “Wa rupfu we, kunesha kwawe kuri he? Wa rupfu we, urubori rwawe ruri he?” (1abakorinto15:54-55)
5. Ntakurira kuzabayo
“kandi urupfu azarumira bunguri kugeza iteka ryose. Uwiteka Imana izahanagura amarira ku maso yose, n’igitutsi batuka ubwoko bwayo azagikura ku isi hose. Uwiteka ni we ubivuze” (Yesaya 25:8)
“ kuko Umwana w’Intama uri hagati y’intebe y’ubwami, azabaragira akabuhira amasōko y’amazi y’ubugingo, kandi Imana izahanagura amarira yose ku maso yabo.” (Ibyahishuwe7:17)
Ubara kurorongotana kwanjye, Ushyira amarira yanjye mu icupa ryawe, Mbese ntiyanditswe mu gitabo cyawe? (Zaburi 56:9)
6. Nta karengane kazaba mu ijuru
Abizera benshi bigeze bicwa bizira imyizerere yabo mu binyejana byabanjirije mu myaka 2000 ishije, Akarengana kazarangizwa n’ubwami bw’ijuru.
Yesu yavuzeko Hahirwa abarenganyirijwe gukiranuka, Kuko ubwami bwo mu ijuru ari ubwabo. (Matayo5:11)
7. Ntazara izabaho ukundi mu ijuru
Mu mwaka 2012 i kigo cy’Abanyamerika gishinzwe guteza imbere ibiribwa n’ibikomomoka ku buhinzi, cyakoze ubushakashatsi bugaragaza ko kimwe cya karindwi(1/7) cy’abatuye isi bajahajwe n’inzara abandi bafite imirire mibi. Abantu bagera kuri miriyali ku isi bicwa n’inzara kandi abenshi ni abana .
Bibiliya ivuga neza ko inzara itazagira iba mu bwami bw’ijuru kandi mu ijuru nta ni nyota izabayo. (Ntibazicwa n’inzara ukundi, kandi ntibazicwa n’inyota ukundi kandi izuba ntirizabica cyangwa icyokere cyose. Ibyahishuwe 7:16)
Igihe ni iki ejo ni kera “Kandi umuntu wese utabonetse ko yanditswe muri cya gitabo cy’ubugingo, ajugunywa muri iyo nyanja yaka umuriro” (Ibyahishuwe 20:15)
Ese ufite urugendo rujya mu ijuru ? Nkwifurije kuzaba aho hataba umubabaro , aho kuganya kutaba., aho kurira kutazibukwa ukundi, abaho bose bahora mu birori banezerewe.
Niba utarihana ,bwira Imana ko uyikeneye mu ntege nke zawe, uyinginge ku bw’imbabazi zayo.


text:
Bavuga ko igiti kigororwa kikiri gito ndetse ngo umwana apfa mu iterura ariko isi ya none igira uruhare runini mu mibereho y’urubyiruko n’abakiri bato muri rusange. Mu gihe ababyeyi biyuha akuya bifuza kuba bafite abana basobanukiwe icyo bashaka mu buzima ndetse bashobora kuzibeshaho binyuze mu nzira zikwiye batandavuye, imbuga nkoranyambaga zaje zifata umwanya munini mu buzima bw’abantu muri rusange ndetse urubyiruko by’umwihariko.
Imibereho ku isi hose isaba kurya ari uko wakoze. Byose bigahera ku gushishikariza abakiri bato kwiga bashyizeho umwete, guhitamo neza intambwe bashaka kuzatera bahitamo umwuga uzabatunga kandi bashoboye. Kubasha kugera ku buzima bwiza bisaba gukora cyane, kwiyubaha no kubaha abandi, kwicisha bugufi, kwigirira icyizere, gukoresha igihe neza n’ibindi bitandukanye. Imbuga nkoranyambaga zaje ari nk’igihu gikingiriza bamwe mu bana b’abakobwa bakiri bato, ibintu byose bisa nk’ibyoroshye cyane urebye gusa ku mafoto n’ibindi biba bicicikana.
Rimwe nicaranye n’umwana w’umukobwa uri mu kigero cy’imyaka 18, yiga mu mwaka wa 6 w’amashuri yisumbuye. Natekerezaga ko aho ageze adafite umwanya munini wo kwidagadura kugira ngo ahugire ku masomo ye ategure ikizamini gisoza amashuri yisumbuye azabashe gutsinda neza ndetse yige ibyo yifuza bijyanye n’inzozi ze muri kaminuza. Twatangiye kuganira ku bintu bitandukanye nza gutangazwa n’ikintu azitaho cyane akirangiza amashuri yisumbuye. Yagize ati “Buretse ndangize gusa urebe. Nzajya mpostinga, abavuga bazavuge. Hari umucuti wanjye wambwiye ngo Kigali igiye kumumenya mu gihe kitarenze ukwezi kandi koko yabigezeho ubu ama websites yose aramwandika”
Uko twakomeje kuganira, naje gusanga inzozi nyinshi z’uyu mwana w’umukobwa z’ahazaza zishingiye ku byo areba kuri za Instagram na Snapchat ndetse ugasanga abantu aguha ingero ko hari icyo bagezeho ni abantu urebye neza nta kazi kazwi bakora. Iki kiganiro kandi cyatumye ntahura ko ababyeyi n’umuryango nyarwanda muri rusange bafite inshingano zo kwibutsa abana babyiruka ko ibibengerana byose atari zahabu, ndetse ko ntacyo umuntu yageraho atiyushye akuya.
Byinshi bitambuka ku mbuga nkoranyambaga bihabanye cyane n’ubuzima bwa benshi muri ba nyir’ukwiyerekana mu buzima bw'iraha
Umuntu wese usobanukiwe icyitwa amafaranga azi uburyo kuyashaka biba bitoroshye. N’iyo abonetse, kuyazigama, gukora ubucuruzi cyangwa ubundi bwoko bw’ishoramari rituma umuntu yunguka bihagije ku buryo ahora mu ndege azenguruka amahanga mu biruhuko si ibyorohera benshi.
Amafoto nk'aya n'andi maraha menshi biba bicicikana ku mbuga nkoranyambaga
Abakoresha amafoto batembereye hirya no hino ku isi mu mahoteli ahenze cyangwa se bari mu myanya ihenze yo mu ndege, si ko bose baba bafite ubucuruzi runaka cyangwa akandi kazi kinjiza amafaranga yababeshaho ubuzima bagaragaramo ku mbuga nkoranyambaga. Ubucuruzi butemewe, uburaya bwambukiranya imipaka n’ibindi bikorwa bihabanye n’ibyagakwiye gutozwa ababyiruka nabyo biri inyuma ya menshi muri ayo mafoto akurura abana bato gukunda ubuzima bworoshye.
Ni irihe somo ry’ingenzi abana b’abakobwa bakeneye?
Iyo umuntu akiri muto guhitamo no gushishoza bikunze kuba bitoroshye iyo nta muntu uri aho amuha impanuro zijyanye n’imibereho. Isomo rikomeye mu minsi ya none abana b’abakobwa bakwiye kuzirikana ni uko isi ya none itanga amahitamo menshi cyane atandukanye y’uko abantu bashobora kubaho ariko bigasaba ijisho rityaye gukora amahitamo afite inyungu z’igihe kizaramba.
Amafoto y’ubwambure, kubyina mu buryo runaka, kwifotoza n'amacupa y'amayoga cyangwa utumura amatabi mu tubari, warangiza ugasangiza isi yose bishobora gufungira umuntu amarembo runaka mu gihe kizaza. Inyungu ibivamo nayo ishobora kuba itajyana no kugumana icyubahiro cyangwa se ikaba itari inyungu izaramba nibura igihe cy’imyaka 10.
Ubuzima burahenze kandi iyo amagara asesetse ntayorwa, ni byiza gukora amahitamo adaherekejwe no kuzicuza! Kumvira umutimanama niwo mwanzuro mwiza uruta iyindi kandi kuba abantu bavuga ibintu runaka ku mbuga nkoranyambaga ntibisobanura ko ari ko kuri kw'ibyo barimo cyangwa uko biyumva. Witaye ku nzozi zawe, ugakora cyane kandi ukirinda kwitesha agaciro, byanze bikunze ugera aho ushaka utagombye kurebera ku bantu batandukanye ku mbuga nkoranyambaga.


text:
Imbanziriza-kinyagihumbi ni iki?
Ikibazo: Imbanziriza-kinyagihumbi ni iki?
Igisubizo: Imbanziriza-kinyagihumbi (premillennialism) ni imyumvire ivuga yuko kugaruka kwa 2 kwa Kristo kuzabanziriza ingoma ye y'imyaka igihumbi, kandi ko iyo ngoma izamara imyaka 1000 koko. Mbere yo kubanza kumva no gusobanura ibyanditswe bihanura iminsi y'imperuka, hari ibintu bibiri bigomba kubanza kwitonderwa: uburyo bukwiriye bwo kumva ibyo byanditswe ndetse no kumenya itandukaniro hagati ya Isirayeli (Abayahudi) n'Itorero (abizera Yesu Kristo bose).
Icya mbere, Bibiliya ikwiriye kumvwa bigendeye ku ngingo nyamukuru iba iri kuvugwaho (context). Ni ukuvuga ko buri cyanditswe kigomba kumvwa bijyanye n'abo cyandikiwe, abo cyanditseho, uwacyanditse, n'ibindi nk'ibyo. Ni ingenzi cyane kumenya umwanditsi uwariwe, uwo yandikiraga, ndetse n'amateka yandikiragamo. Ni ngombwa kandi kwibuka ko buri cyanditswe gisobanura kandi kikanasobanurwa n'ibindi byanditswe. Ni ukuvuga ko kenshi usanga hari imirongo iri kuvuga ku ngingo zaganiriweho ahandi muri Bibiliya. Ni ngombwa rero kumva buri murongo mu buryo bwuzuzanya n'indi ivuga kuri iyo ngingo.
Icya kabiri kandi cy'ingenzi cyane, buri murongo ugomba guhabwa ubusobanuro bwawo busanzwe, uwo uri gutanga, keretse wenda uwo murongo bigaragara ko uri kuzimiza, nibwo wahabwa ubusobanuro butandukanye cyane n'icyo umurongo usa n'aho uvuga. Gusoma Bibiliya uko yanditse ntibivuga ko idafitemo kuzimiza n'ubundi busizi bugoye kumva. Gusa ni ukwirinda gushaka kuvumbura ubusobanuro 'buhishe, bufite irindi hishurirwa', urenze ku busonanuro bugaragara uwo murongo ufite. Gushaka gushyira buri murongo mu mwuka ni ibyo kwitonderwa cyane kuko bishobora gukura icyanditswe mu busobanuro busanzwe, bikakijyana mu mutwe w'ugishyira mu mwuka. Bigenze gutyo, ubwo Bibiliya ntiyaba igifite ubusobanuro bumwe; buri wese yaba yiyumvira ibyo ashaka kumva. 2 Petero 1:20-21 hashimangira iyi ngingo: 'ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, kuko ari nta buhanuzi bwazanywe n'ubushake bw'umuntu, ahubwo abantu b'Imana bavugaga ibyavaga ku Mana bashorewe n'Umwuka Wera'.
Ibi tubyubahirije, biroroshye kubona ko Isirayeli (urubyaro rwakomotse kuri Aburahamu mu mubiri) n'itorero (abizera bo mu Isezerano Rishya) ari amatsinda 2 atandukanye. Ni ingenzi cyane kutitiranya cyangwa kutavanga Isirayeli n'Itorero kubera ko byatuviramo kwibeshya mu kumva ibyanditswe. Ibaynditswe bivuga ku masezerano yahawe Isirayeli (ayuzuye n'ataruzuye) nibyo bikunze gusobanurwa uko bitari, kubera iyi mpamvu twasobanuye. Aya masezerano si ay'Itorero, ntabwo akwiye rwose kuvugirwa ku bizera. Wibuke, ingingo nyamukuru ya buri cyanditswe iba irimo uwo cyandikiwe, kandi ikanatanga ubusobanuro nyabwo bwacyo.
Reka turebe ingero z'ibyanditswe zadufasha kumva ibi bintu, ibyanditswe bituma dufaya umwanzuro w'imbanziriza-kinyagihumbi. Intangiriro 12:1-3 'Uwiteka ategeka Aburamu ati 'Va mu gihugu cyanyu, usige umuryango wanyu n'inzu ya so, ujye mu gihugu nzakwereka. Nzaguhindura ubwoko bukomeye, nzaguha umugisha, nzogeza izina ryawe, uzabe umugisha. Kandi nzaha umugisha abakwifuriza umugisha, kandi uzakuvuma nzamuvuma, kandi muri wowe ni mo imiryango yose yo mu isi izaherwa umugisha.''
Aha Imana isezeranya Aburahamu ibintu 3: Aburahamu azakomokwaho n'ubwoko bukomeye, ubwo bwoko/igihugu buzahabwa igihugu kandi bugituremo, kandi urwo rubyaro (abayahudi) ruzahesha umugisha isi yose. Mu Intangiriro 15:9-17, Imana yashimangiye ayo masezerano. Uburyo Imana yashimangiye ayo masezerano byerekana ko ari inshingano z'Imana yonyine mu kuzuza ayo masezerano. Ni ukuvuga ko nta kintu na kimwe Aburahamu yashoboraga gukora cyangwa kunanirwa gukora cyari gutuma ayo masezerano aseswa. Muri icyo gice ni naho Aburahamu abwirwa imbibi z'icyo gihugu Abayahudi bazahabwa kandi bagaturamo. Izo mbibi ziranononsoye, ntawazibeshyaho (Gutegeka 34). Ibindi byanditswe bivuga ku isezerano ryo guhabwa igihugu ni Gutegeka 30:3-5 na Ezekiyeli 20:42-44.
Muri 2 Samweli 7:10-17 tuhasoma isezerano Imana yahaye umwami Dawidi. Imana yamusezeranyije urubyaro, kandi ko umwe mu bazamukomokaho azashyiraho ubwami bw'iteka ryose. Ibi birebana n'ubwami bwa Yesu mu gihe cy'imyaka 1000, ndetse n'iteka ryose. Ni ngombwa kwemera ko iri sezerano rigomba gufatwa gutya (aho kurishakira ubundi busobanuro), kandi ko ritaruzura. Hari abemeza ko ubwami bwa Salomoni bwujuje iri sezerano, ariko bahura n'ikibazo cy'ingutu batabasha gusobanura: imbibi z'ubwami bwa Salomoni ubu ntizikiri iza Isirayeli, kandi nta nubwo Salomoni akiganje muri Isirayeli ubungubu. Wibuke ko Imana yasezeranyije Aburahamu ko abazamukomokaho bazagira igihugu cyabo iteka ryose. Kandi no muri 2 Samweli 7 hakavuga ko Imana izashyiraho umwami uzaganza iteka ryose. Salomoni rero ntabwo yakuzuza iryo sezerano ryahawe ise Dawidi. Nuko rero, iryo sezerano ntiriruzura kugeza magingo aya.
Reka turebe ibivugwa n'Ibyahishuwe 20:1-7. Imyaka 1000 ikomeza kuvugwamo ni imyaka 1000 koko Yesu azabamo umwami ku isi. Wibuke ko isezerano ryahawe Dawidi ko hari uzamukomokaho uzaganza iteka ryose ritaruzura. Abemera imbanziriza-kinyagihumbi rero bavuga yuko aha mu Ibyahishuwe havuga uburyo iryo sezerano rizuzura. Imana yakoranye amasezerano atazigamye na Aburahamu na Dawidi, kandi yombi ntaruzura kugeza ubu. Kuba Yesu yaza akaga umwami uganje utuye ku isi nibwo buryo bwonyine ibyo Imana yirahiriye kuzakora byakuzura.
Kwemera ko Bibiliya ivuga ibyo ishaka kuvuga (aho kuvugira mu migani cyangwa ngo ishushanye ibindi) bituma twumva neza ubuhanuzi itanga. Ubuhanuzi bwose bwo mu Isezerano rya Kera bwo kuza kwa mbere kwa Yesu bwaruzuye, uko bwari bwatanzwe. Imbanziriza-kinyagihumbi nibwo busobanuro bwonyine bwemeranya no gusoma Bibiliya uko yanditse, cyane cyane aho itubwira ku masezerano Imana yatanze ndetse n'ubuhanuzi itanga ku minsi y'imperuka.
English
Imbanziriza-kinyagihumbi ni iki?


text:
Umwanditsi w’ibitabo, umusizi, umuhanga mu mitekerereze….Amateka ya Padiri Alexis Kagame
Padiri Alexis Kagame , umwalimu wa Filozofiya, umunyamateka, umwanditsi w’ibitabo, umusizi, umuhanga mu mitekerereze, abamuzi bakuru bavuga ko ariwe muhanga urenze abandi u Rwanda rwagize mu bijyanye na Filozofiya, amateka, ubusizi n’ubuvanganzo.
Nyuma y’inkuru zinyuranye twari tumaze iminsi tubagezaho ahanini zigaruka ku mateka y’isi, umusomyi umwe wa Rwandamagazine.com yadusabye ko twabikomeza ariko tukanagaruka ku mateka y’iwacu i Rwanda kuko hari benshi bakeneye kuyamenya. Uyu mukunzi wacu yanadusabye ko twazamushakishiriza amateka ya Padiri Alexis Kagame .
Ni amateka twateguye twifashishije cyane cyane inyandiko y’ Ikigo cy’igihugu gishinzwe ururimi n’umuco (RALC) ivuga ku mateka ya Mgr Alexis Kagame uretse ko hari ibindi twagiye twongeramo twifashishije inyandiko zindi zivuga ku mateka ye.
Alexis Kagame yavutse ku ngoma ya Yuhi wa V Musinga, tariki ya 15 Gicurasi 1912. Yavukiye i Kiyanza, mu Buliza, Umurenge wa Murambi, Akarere ka Rulindo, Intara y’Amajyaruguru. Nyuma y’imyaka 69 y’ubuzima bwuzuye ibikorwa by’ubuhanga buhanitse, yatabarutse itariki ya 2 Ukuboza 1981 mu bitaro by’i Nairobi, muri Kenya.
Amashuri yize
Mu mwaka wa 1925, Kagame yatangiye kwiga mu ishuri rya Leta mu Ruhengeri. Kagame yarangije ishuli rya Leta mu w’ 1928. Ni nabwo yabatirijwe i Rwaza na Padiri Desbrosses ari we wari warafashije Lecoindre gushinga Misiyoni ya Marangara yaje gufata izina rya Kabgayi (Kabwayi). Ku munsi yari amaze kubatirizwaho yegereye Padiri Desbrosses aramubwira ati " Ndashaka kujya muri Seminari." Padiri aramuseka.
Amaze kubatizwa, ahita ajya imuhira gusezera. Ariko agihinguka baratangara bati : “Ko wabatijwe ejo utashye ute ?” Ati ; “Ngiye mu Seminari ?”. Gukora iki ?, “Kwiga igifaransa !”.
Mu gihembwe cya kabiri, abo biganaga babona ababanye uwa mbere. No mu gihembwe cya Gatatu ahamana umwanya we wa mbere. Ubwo aba arangije umwaka umwe mu Iseminari ari wo wa Gatandatu. Yageze mu mwaka wa Gatatu w’amashuri muri Seminari, abarezi be basanga atari ngombwa ko yimukira muwa kabili nk’abo biganaga ajya mu wa mbere asimbutse uwa kabili.
Mu mwaka w’ 1933 yarangije Seminari nto nuko yinjira muri Seminari nkuru, nayo yari ikiri i Kabgayi. Kagame yaba yaragize amanota ya mbere mu bo biganaga kuva atangira Seminari nkuru kugeza ayirangiza.
Muri 1936, Seminari nkuru yimukiye mu Nyakibanda. Alexis Kagame yari umunyeshuri muri Tewolojiya. Uwo mwaka, umwe mu bapadiri bigishaga mu Nyakibanda, asaba buri mufaratiri kwitegura kuzabwira abandi icyo yagezeho. Muri icyo gitaramo atumira mo umwami Mutara III Rudahigwa. Igitaramo kirangiye umwami ahamagara Kagame aramubaza ati ; “Ibyo wavuze wabikuye he ?” Undi ati ; “Nabibwiwe na Sekamana.” Amubwira n’abandi basizi babiri. Umwami ati " Abo ndabazi ariko si bo bahanga. Nzakoherereza ababizi neza.”
Mu 1947 yavuye i Kabgayi ajya ku Gisagara. Hari mu kwezi kwa Gatanu. Umwami Rudahigwa yakundaga kujya kubasura aho ku Gisagara. N’abazungu bifuzaga kugera icyo bamenya ku Rwanda bajyaga kubaza Kagame.
Bizwi ko Kagame yahawe uburenganzira n’umwami Rudahirwa, kugira ngo afate amajwi hanyuma yandike ibijyanye n’amateka y’u Rwanda byari bizwi n’ abiru gusa. Bivugwa ko ku ngoma y’umwami Rudahirwa, Kagame yabaye nk’umwiru mukuru. Niwe wari usa n’uzi ibijyanye n’ubwiru byose, harimo n’inzira 19 yashyinguye zerekeranye n’imihango ikomeye yakorerwaga ibwami. Ashingiye ku byo yabwiwe, Kagame yanditse ibitabo byinshi bivuga ku Rwanda mbere y’umwaduko w’abazungu. Kubera ubuhanga bwihariye bwe, Kagame yashoboye kwandika ibitabo byerekeranye n’amateka y’u Rwanda. Ibitabo bye by’amateka y’u Rwanda: ‘ Un abregé de l’ethno-histoire du Rwanda ’, na ‘ Un abregé de l’histoire du Rwanda de 1853 a 1972’, Abanyarwanda benshi bari mu kigero cy’imyaka 40-60 ubu, nibyo bigiyemo amateka.
Yakoze mu bwanditsi bwa Kinyamateka i Kabgayi (1941-1947). Mu 1950, ukwezi kw’Ukwakira, Padiri Kagame yavuye ku Gisagara, asubira i Kabgayi. Yongeye gukora mu buyobozi bwa Kinyamateka.
Mu kwezi kwa Nzeli mu wa 1952, Padiri Kagame yoherejwe mu mashuri i Roma. Yigiye muri Kaminuza yitiriwe Mutagatifu Geregori. Mu myaka ine yari abonye Dipolome ya Dogiteri muri Filozofiya, aho yakiriwe nk’umunyeshuri udasanzwe. Kagame yarangije amashuri muri 1956 agaruka i Rwanda. Yigishije Filozofiya muri Groupe Scolaire ya Astrida (Butare). Yigishaga no mu Iseminari nto i Kansi. Ibyo byose yabikoraga atuye Astrida muri Procure.
Imirimo yakoze
Kuva mu 1947 kugeza mu 1962, yari yaratorewe kujya mu nteko y’abantu b’impuguke zigenga mu nama y’u Burayi (membre du Groupe des Experts Indépendants auprès du Conseil de l’Europe). Umurwa w’iyo nama ukaba Strasbourg ho mu Bufaransa. Kagame yari no mu nama y’ubuyobozi bwa Rwanda-Urundi kuva muri 1956 kugeza ku bwigenge bw’u Rwanda.
Kaminuza y’u Rwanda yashinzwe muri 1963. Naho yatangiye ahigisha Ubumenyi n’Amateka y’u Rwanda. Ntabwo yari agitanga amasomo muri Groupe Scolaire Scolaire ya Astrida (Butare). Ahubwo mu mwaka wa 1964 yagiye gutura i Kansi muri Seminari. Yaje no kwigisha umuco n’ubuhanga bya Afurika mu Seminari nkuru ya Nyakibanda guhera muri 1971. Mu mwaka ukurikiyeho yabaye umwarimu-mushyitsi muri Kaminuza y’Igihugu cya Zaire (Repubulika Iharanira Demokarasi ya Kongo), ishami ry’i Lubumbashi.Muri iyo Kaminuza yigishaga amateka ya Afurika y’iburasirazuba n’iyo hagati.
Muri 1972, Alexis Kagame yaretse umurimo wo kuba umukuru wa Seminari ntoya y’i Kansi. Yari yarawutangiye muri 1969. Akirangiza uwo murimo ni na ho yimukiye i Butare. Ubwo yahugukiye iby’ubushakashatsi cyane hamwe n’ibyo kwigisha muri Kaminuza y’i Ruhande. Yashoboye kwandika igitabo cya mbere cy’amateka yu Rwanda (Un Abrégé de l’Ethno-Histoire du Rwanda, 1972) no gutegura icyagikurikiye (Un Abrégé de l’Histoire du Rwanda de 1853 à 1972) cyarangiye muri 1975.
Ku ya 5 Nyakanga 1979, igihugu cyamuhaye impeta y’ishimwe, maze agirwa Officier de l’Ordre National des Grands-Lacs. Iyo mpeta yahabwaga abantu bagize akamaro mu kujijura Abanyarwanda bakoresheje inyandiko, ubuhimbyi, indirimbo n’ibindi. Kagame abiga indimi z’abanyafurika benshi bamuzi nk’umuntu wanditse igitabo cyo kwigiramo ikinyarwanda n’ikirundi - “ La langue du Rwanda et du Burundi expliquée aux autochtones ”.
Kagame ari mu bimena dukesha kuba izi ndimi zombi ubu zivugwa, zandikwamo ibitabo. Yahinduye mu Kinyarwanda Isezerano rishya muri Bibiliya, Igitabo cya Misa, Ibitabo by’amasomo akoreshwa mu misa, n’ibindi. Padiri Alexis Kagame yanditse kandi “ Umuririmbyi wa Nyiribiremwa”. Abazi Padiri Kagame bemeza ko iki gitabo kimeze nk’igisigo yacyanditse mu gihe cy’imyaka 25. Bemeza kandi ko we ubwe ari cyo yari yaragize ingenzi mu bitabo byose yanditse. Ibitabo bya Kagame byerekeranye na filosofiya: “ La philosophie Bantu-rwandaise de l’être ” na “ La philosophie Bantu comparée ”, biri muri bike umuntu yashyira mu bitabo remezo byanditswe n’abanyafurika. Ibyo bitabo kugeza magingo aya byigwa na benshi mu biga filosofiya. Byatumye ndetse Kagame ashyirwa mu rutonde rw’abanyafurika b’ibihangange bo mu kinyejana cya 20.
Ku itariki ya 4 Nyakanga 1981, Papa Yohani-Paulo II, yamugize Umusenyeri w’icyubahiro (Prélat d’honneur). Ku itariki 04 Nzeli 2014 nibwo Inteko Nyarwanda y’Ururimi n’Umuco yamugeneye igihembo mu rwego rwo kumushimira uruhare yagize mu guteza imbere ururimi n’umuco cyakiriwe na Diyosezi ya Butare. Ni igihembo cyari gifite agaciro ka miliyoni 3 z’amanyarwanda. Nibwo bwa mbere iyi nteko yari itanze iki gihembo.
Imiryango mpuzamahanga yabayemo
1947: MEMBRE DU GROUPE DES EXPERTS INDEPENDANTS AOPRES DU CONSEIL DE L’EUROPE , STRSBOURG, FRANCE KUGEZA 1962;
1956: MEMBRE DU CONSEIL D’ADMINISTRATION DU RWANDA-URUNDI;
1970:MEMBRE DU COMITE SCIENTIFIQUE INTERNATIONAL POUR LA REDACTION D’UNE HISTOIRE GENERALE DE L’AFRIQUE(UNESCO);
1979:DECORE DE L’ORDRE NATIONAL DES GRANDS LACS;
1981: ELEVE A LA DIGNITE DE PRELAT D’HONNEUR PAR LE PAPE;
MEMBRE DE L’ACADEMIE ROYALE DES SCIENCES D’OUTRE-MER(BRUXELLES, BELGIQUE);
MEMBRE DES SCIENCES D’OUTRE-MER(PARIS,FRANCE);
MEMBRE DE L’INSTITUT INTERNATIONAL AFRICAIN(LONGRES, GRANDE-BRETAGNE);
MEMBRE DE L’ASSOCIATION DES ECRIVAINS DE LA MER ET DE L’OUTRE (PARIS, FRANCE);
MEMBRE DE L’INSTITUT INTERNATIONAL DES CIVILISATIONS DIFFERENTES;
MEMBRE DE L’INSTITUT INTERNATIONL DE PHILOSOPHIE;
CHERCHEUIR ASSOCIE DE L’INSTITUT POUR LA RECHERCHE SIENTIFIQUE EN AFRIQUE CENTRALE;
CHERCHEUR ASSOCIE DE L’INSTITUT NATIONAL DE RECHERCHE SCIENTIFIQUE()BUTARE;
MEMBRE DE DROIT PERMANENT DU GROUPE D’ETUDES ET DE RECHERCHES DE LINGUISTIQUE APPLIQUEE(GERLA (UNR BUTARE)
IBITABO YANDITSE: IBITABO N’IMYANDIKO 206
1. AMABARUWA N’INDI MYANDIKO:19
2. AMATEKA: IBITABO N’IMYANDIKO 62
3. UBUMENYANDIMI: IBITABO N’IMYANDIKO 8
4. UBUVANGANZO N’UBUGENI:IBITABO N’IMYANDIKO 43
5. FILOSOFIYA: IBITABO N’IMYANDIKO 8
6. IYOBOKAMANA: IBITABO N’IMYANDIKO 50
7. IBINDI: NK’AMASOMO, IJAMBO RY’IBANZE 16
Ingero :
La philosophie bantu de l’être;
Inganji Karinga (1943) ;
Isoko y’Amäjyambere, 3 vol. (1949–51) ;
La Poésie dynastique au Rwanda (1951) ;
Introduction aux grands genres lyriques de l’ancien Rwanda (1969) ;
La Philosophie Bantu comparée (1976);
Umulirimbyi wa Nyili-ibiremwa, gikubiye mu bitabo 3 (1950);
Matabaro ajya i Burayi (1938–39);
Umwaduko w’Abazungu muli Afurika yo hagati (1947);
Indyoheshabirayi.
Amateka ya Alexis Kagame ni maremare. Iyi ni incamake yayo. Uramutse hari byinshi umuziho tutavuze mui iyi nkuru cyangwa se uzi umwe mubo babanye watwongerera andi kuri aya twavuze tukazayageza ku basomyi, watwandikira kuri [email protected]
Undi muntu wakoze ibikorwa by’indashyikirwa wumva twazagushakishiriza amateka ye cyangwa amwe mu mateka y’u Rwanda ushaka ko twazagarukaho, wakohereza ubutumwa bwawe kuri email yatanzwe haruguru.


text:
Dore ibintu biranga abakurikiye Yesu by’ukuri
Akenshi twitirirwa izina rya Yesu ariko ugasanga tutamukurikira. Ariko muby’ukuri dukwiye gusuzuma niba koko dukurikiye Umwami Yesu Kristo.
Umwami Yesu yaduhaye imbuzi, yagize ati:
“Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka. Benshi bazambaza kuri uwo munsi bati ‘Mwami, Mwami, ntitwahanuraga mu izina ryawe, ntitwirukanaga abadayimoni mu izina ryawe, ntitwakoraga ibitangaza byinshi mu izina ryawe?’ Ni bwo nzaberurira nti ‘Sinigeze kubamenya, nimumve imbere mwa nkozi z’ibibi mwe.”(Matayo7:21-23)
Uyu munsi, abantu benshi bavugako ari abakristo ariko muby’ukuri bakaba batazi kuba ukurikiye Kristo ari cyo. Bamwe batekerezako gukurikira Yesu ari kugira urukundo ,abandi baziko ari ibijyanye no kwimikwa. Yego, abakurikiye Yesu bose bimitswe n’Umwuka Wera kandi baziko bakwiye gukunda bagenzi babo. Ariko ikintu kimwe kiranga abakurikiye Yesu b’ukuri n’abiyitirira iryo zina ni imibereho yubaha Kristo.
Aha hari uburyo butumenyesha niba turi abakristo bakurikiye Kristo by’ukuri :
Gukora ibyo Imana ishaka
Umwami Yesu yavuzeko abakora ibyo Imana ishaka aribo bonyine bazinjira mu bwami bwo mu ijuru(Matayo7:21). Ibyo Imana ishaka ni ibihe?
“Kuko icyo Data ashaka ari iki: ni ukugira ngo umuntu wese witegereza Umwana akamwizera ahabwe ubugingo buhoraho, nanjye nzamuzure ku munsi w’imperuka.”(Yohana6:40)
Niba Imana ishaka ko abantu bose bizera umwana wayo w’Ikinege, abamukurikiye by’ukuri bakwiye kujya mu mahanga yose bakigisha abaremwe bose ubutumwa bwiza(Mariko16:15)
Kurangwa n’ urukundo
Umwami Yesu yavuzeko ikintu kiranga abamukurikiye by’ukuri ari urukundo. Abakristo bakwiye kugaragarizanya urukundo umwe ku wundi.
“Ibyo ni byo bose bazabamenyeraho ko muri abigishwa banjye, nimukundana.”(Yohana13:35)
Uru rukundo si urw’uburiganya. Si urukundo rurangirira mu gusuhuzanya ,guhoberana no guseka mwahuye ku cyumweru mwaje gusenga, ahubwo ni ugukundana nk’uko umwami yadukunze.
“Ndabaha itegeko rishya ngo mukundane nk’uko nabakunze, mube ari ko namwe mukundana.”(Yohana13:34)
Kugira umuhate wo gushaka intama yazimiye
kubaha ibyo Imana ishaka no kugira urukundo bigeragezwa gukorwa n’abakristo benshi ku isi hose ariko gushakashaka icyazigaye bikomeje kwirengagizwa mu matorero y’uyu munsi. Abenshi batekerezako intama yazimiye ivugwa muri Luka15:1-7 ari ubutumwa bureba abatarigeze kumenya Kristo. Ariko ibi bivuzeko ari intama n’ubundi yabarizwaga mu mukumbi ariko igatandukana na zo ku mpamvu runaka(umurongo4).
Yesu yavuzeko umushumba yasiga intama mirongo urwenda n’icyenda mu gasozi akajya gushaka iyazimiye kugeza aho ayiboneye kandi igihe ayibonye agira ibyishimo byinshi agahamagara inshuti n’abaturanyi bakishimana. Muri Yohana10:27 , Yesu yagize ati: “Intama zanjye zumva ijwi ryanjye, nanjye ndazizi kandi zirankurikira.”(Yohana10:27)
Niba turi intama za Kristo, tugomba kumukurikira aho ajya hose , kandi niba Yesu ari umushumba wagiye gushaka intama yazimiye, bivuzeko twe abamukurikiye tuzashakashakana na we intama yabuze yari mu mu mukumbi.
Ese tugira umuhate wo gushakashaka intama yazimiye? Cyangwa tubasha gushishikariza abagiye mu mashyamba ngo bagaruke mu muryango w’abana b’Imana?
Imana idushoboze kuyikurikira by’ukuri no kuzana abantu kuri Kristo.


text:
Muri ayo magingo, abakongoro bamaze kwica Ndahiro Cyamatare, Gihwa yigaruriye utwo turere; aca iteka ry’uko nta muntu uzongera kugurana imyaka mu Kibali. Ubwo yavugaga uturere tw’u Rwanda rudahinga amashaza nk’u Buganza, u Bwanacyambwe, Amayaga, i Nduga n’ahandi, dore ko guhinga amashaza byakwiriye mu Rwanda hose vuba. Ubundi bahingaga amasaka, yera bakajya kuyagurana amashaza mu nkiga.
Gihwa rero amaze guca iteka abwira Abanyakibali ati "Uwo muzabona azanye amasaka kugurana amashaza, mujye muyamwambura mumureke yigendere, ariko ntimukagire icyo mumutwara; icyakora nabateraho amahane, mujye mumunzanira murume."
Yari umuhanga wo kuryana amenyo. Kuva ubwo uwo babonanye amasaka bakayamwambura, yatera amahane bakamujyana kwa Gihwa akamurya amenyo. Biba akamenyero, uwo babonye bakamwambura, unaniranye bakamwegereza Gihwa akamushishimura akagenda avirirana.
Yahura n’abandi baje kugurana bagakimirana ubutarora inyuma. Mu gitondo, abo mu turere twose baba bamaze kumenya iteka rya Gihwa, bacukira aho ntibongera gukinisha kujya mu Kibali. Ubwo mu Bwanacyambwe kuri Kigali, ahitwa mu Busasanzobe, hagatura umugabo witwa Rubango; yari yarabyirukiye mu bushumba, ari umwungeri uzi gukura inyana amahembe byaribuwe.
Rimwe rero yicarana n’abandi mu mpinga ya Kigali, baraganira bagera aho bavuga ko batakibona aho bagurana amashaza; batekereza iteka rya Gihwa. Rubango abwira bagenzi be ati "Nimutoranye abantu babiri b’intwari tuzajyane kugurana amashaza mu Kibali maze nzarebane n’uwo muntu wigize ishyano."
Batoranya abantu bucya bikorera amasaka baboneza iyo mu Kibali, Rubango uwo yari afite inshuti nyinshi banywanye; mu mayira bakagenda nijoro, bwajya gucya bakaba bageze ku rugo rwa mucuti we bakaryama bakirirwa aho. Begereje mu Kibali Rubango abwira bagenzi be ati "Noneho tuze kugenda ku kirengarenga nibigera mu mataha y’inka tube tugeze kwa Gihwa, kuko nta handi nzaguranira! Bigejeje ku kirengarenga, bashyira nzira, inka zigiye gukamwa baba basesekaye kwa Gihwa mu muharuro. Rubango akaba yitwaje inkoni n’indiga (intambi) ayambaye mu kizigira.
Bageze ku irembo ati "Yemwe abo kwa Gihwa nimugire umwami?" Abari hafi barikiriza!" Rubango ati "Nta mashaza mwagira ngo mutuguranire amasaka?" Abandi bumvise iyo mvugo baratangara bati "Uwo muntu ushirika ubwoba bingana bityo aturutse he?"
Ati "Ndaturuka i Bwanacyambwe". Bose barashika, baza kumureba. Baramwegera, bati "Uravuga amaki?" Rubango ati "Ndashaka ko munguranira amashaza mfite amasaka!" Baramureba barumirwa, basubira mu rugo kubibwira Gihwa. Bamaze kugenda Rubango abwira bagenzi be ati "Mureke abe ari jye ujyayo jyenyine na mwe mukenyere mwitegure tuze kubasiga.
Ajya mu rugo agezeyo Gihwa aramubaza ati "Urashaka iki ?" Rubango aramuninira! Gihwa ararubira ati "Nimumunyegereze mutegeke!" Baramufata bamukubita inshyi bamukweshebana. Rubango aranuma ntiyakoma. Bamwegereza Gihwa amushinga amenyo ku mukamba w’inda. Rubango arashinyiriza ntiyataka. Abari aho bati "Hora gato urashyira uhebebe!"
Nuko Rubango akora aho bwabaga, ni umuntu rero wamenyereye gukura inyana amahembe! Uko Gihwa yakamushinze amenyo ku mukamba(mu mwogo w’inda), undi ayamushinga ku ngusho (ku gakanu) arashingishira. Gihwa aranegekara acura umuborogo abe bagakeka ko ari Rubango utaka kuko hatabonaga.
Rubango akura indiga aramusogota, amuvaho afumyamo ariruka. Bagenzi be bamwomaho baramuka, abo kwa Gihwa bahugira kumwunamira; bavuza induru ikwira i Kibali bati "Umuhashyi arumye Gihwa none arapfuye".
Bararirara bucya bahamba. Kuva ubwo rubanda babigira urwenya, uwo babajije ikintu agahora bati "Yarumye Gihwa", bigana uko Rubango yashinyirije ashira, aho gutaka akumiriza akaruma Gihwa akamuhwanya.
Inkomoko: Ibirari by’insigamigani


text:
Panafrican Arts festival ni iserukiramuco ritegurwa n’uwitwa N'Faly Kouyate ukomoka muri Guinea. Riteganijwe gutangira kuwa 15 Kamena 2018 rikazarangira kuwa 16 Kamena 2018. Rizahuriza hamwe abahanzi batandukanye barimo Charly na Nina, Diwo Foutha, Alibeta, LKM, Petit Kandia, N'Faly Kouyaté, Rasmadi & Yingré n’abandi benshi baturutse mu bihugu bitandukanye bya Afurika.
Iri serukiramuco rifite intego yo gusobanurira byimbitse urubyiruko rutuye mu Burayi ibijyanye n’umuco w’Abanyafurika no kuwumenyekanisha no kwerekana icyerekezo cyawo. Rihuza abahanzi baba muri Afurika n’abandi Banyafurika baba mu bihugu by’i Burayi. Ibi byanashimishije bikomeye aba bahanzikazi nyarwanda Charly na Nina n'ubundi bari mu gihugu cy’u Bubiligi cyane ko ari ho bari kuba bakahava bagiye mu bitaramo bari gukorera mu bindi bihugu byo ku mugabane w’Uburayi.
Charly na Nina bazaririmba muri iri serukiramuco rizabera i Bruxelles
Charly na Nina na Makanyaga Abdoul batangiranye urugendo rw’ibitaramo tariki 5 Gicurasi 2018 mu gitaramo bakoreye mu Bubiligi i Bruxelle. Tariki 11 Gicurasi bahise bataramira mu mujyi wa Lille ho mu Bufaransa mbere y'uko berekeza mu mujyi wa Paris ho mu Bufaransa nanone aho bakoreye igitaramo tariki 12 Gicurasi 2018. Nyuma yo kuva mu Bufaransa aba bahanzi bakomereje mu Busuwisi i Geneve tariki 26 Gicurasi 2018 ari naho Makanyaga Abdoul yacumbikiye ibi bitaramo.
Tariki ya 2 Kamena 2018 Charly na Nina bonyine bakoreye igitaramo gikomeye i Stockholm muri Suède. Nyuma y’iki gitaramo abahanzikazi baje kunguka ikindi gitaramo kitari giteganyijwe ubwo bahagurukaga mu Rwanda bakaba barataramiye muri Finland tariki 8 Kamena 2018 bahava berekeza muri Denmark mu gitaramo cyabaye tariki 9 Kamena 2018 kibera mu mujyi wa Copenhagen.
Charly na Nina mu mpera z'iki cyumweru bazaririmbira mu Buholande
Habaye nta kindi gitaramo aba bahanzikazi Charly na Nina bungutse biteganyijwe ko bazakomeza ibitaramo tariki ya 16 Kamena 2018 aho bazakorera igitaramo mu Buholandi. Urugendo rw’ibi bitaramo byo ku mugabane w’i Burayi bakazarusoreza mu Budage ku itariki ya 26 Kamena 2018.


text:
Abaturage bo mu murenge wa Kabagari wo mu karere ka Ruhango ariko uhana imbibi n’ uturere dutatu ari two Nyanza na Nyamagabe mu Ntara y’ Amajyepfo ndetse n’ aka Karongi mu Ntara y’ Uburengerazuba baravuga ko Umurenge wabo uri muri mike yagejejwemo umuriro mbere ariko bo ngo ntiwabageraho.
Ngo ni mugihe muri uyu murenge harimo ibikorwa byinshi by’ iterambere birimo ivuriro, amashuri yisumbuye arimo n’ ay’ ikoranabuhanga n’ ibindi.
Ubuyobozi bw’ Umurenge wa Kabagari na bwo bwemera ko muri uyu murenge aho umuriro w’ amashanyarazi ugera ari hake kuko ngo mu midugudu isaga 40 iwugize, itatu gusa ari yo igerwamo n’ amashanyarazi.
Icyakora umunyamabanga Nshingwabikorwa w’ uyu murenge wa Kabagari Kayitare Wellars yizeza aba baturage kuba bawegerejwe mu gihe kitarambiranye kuko ngo mu ngengo y’ imari y’ uyu mwaka harimo ko utugari twose tugize uyu murenge tuzagezwamo amashanyarazi.
Ubuyobozi bw’ Umurenge wa Kabagari bukekeranya buvuga ko icyatumye umuriro w’ amashanyarazi utagezwa mu bice bitandukanye byawo ari uko nta bikorwaremezo bihagije biwurimo nubwo abaturage bo batsimbaraye ku kuba bihari.


text:
Umuhanzi witwa Halsey ukomoka muri Leta zunze ubumwe z’amerika yatunguye abantu benshi kubera kujya mu bantu atambaye umwenda w’imbere byatumye bimwe mu bice by’ibanga bye bijya ku karubanda mu birori bya amFAR .
Uyu mugore yasebejwe n’ikanzu ye ubwo yacaga kuri red carpet maze umugabo wari uje muri uyu muhango akandagira atabishaka ku ikanzu ye yagendaga ikubura hasi,niko kwambara ubusa imbere ya rubanda.
Uyu mugore yakoze agashya muri ibi birori cyane ko n’imyambarire ye ubwo yari agiye ku rubyiniro aho yagaragazaga imwe mu myanya y’ibanga ye.
yayibagiwe cg yabikoze abishaka!Ni nde wari wumva umuntu wibagiwe kwambara ikariso ra?
Ntawe ndumva Kandi ndakuze.
yayibagiwe cg yabikoze abishaka!Ni nde wari wumva umuntu wibagiwe kwambara ikariso ra?
Ntawe ndumva Kandi ndakuze?
Ntabwo yibagiwe kwambara ikariso,ahubwo aba STARS benshi (harimo n’abo mu Rwanda),basigaye berekana sex,ibibero n’amabere bashaka gukora publicity.Ntabwo se mwibuka wawundi wo mu Rwanda wambaye ubusa,akarenzaho amakoma?
Ni ibihe by’imperuka Bible ivuga.Ibice by’ibanga (parties intimes),imana yabigeneye gusa uwo muzabana officially.None basigaye babyanika ku gasozi,bakumva ari proud.Bene ibi ni kimwe mu bintu byatumye imana yica abantu bose bali batuye isi ku gihe cya NOWA,hashize imyaka 4300.Harokotse abantu 8 gusa bubahaga imana.Ni nako bizagenda ku munsi w’imperuka uri hafi,kubera ko abantu bateye imana umugongo.Soma Yeremiye 25:33.Bibeshya ko ubuzima gusa ari: amafaranga,shuguri,gusambana,politike,...Dukore kugirango tubeho,ariko dushake n’imana cyane.
Soma Luka 17:28-30 wumve impamvu imana yatwitse abantu bose bali batuye Sodoma na Gomora,hashize imyaka 3800.
Yabahoye kwibera muli shuguri gusa,ntibite ku bintu byerekeye imana.


text:
Ubuhamya bwa Sauda Jeannette watangiye umwuga w’uburaya afite imyaka 13
Nitwa Sauda Jeannette mfite imyaka 31ndi umukristo wo muri ADEPR ariko nahoze nkora umwuga w’uburaya nabyariyemo abana umunani imfura yanjye ifite imyaka 16, ubu nari perezida w’indaya hariya mu migina
Ndashima Imana ko yansanze mu kabari iranyibwirira ngo ibi ndimo nta nyungu yabyo ngo ninyikurikire, ndashima Imana ko yankuyeyo nta SIDA mfite, rimwe nigeze kujya kuraguza ku mupfumu arambwira ngo mbonye uzaba umuhanuzi ariko utari uwo mu bacu ati genda ibyacu ntibyagufata
Ubwo nahise ntaha muri iryo joro umugabo arampamagara ati ndashaka ko dusangira inzoga, naragiye ndanywa ndasinda umugabo ajya kwishyura aho turara Imana nibwo yansanze irambwira ngo mve mu byo ndimo nari maze kwiba umugabo ibihumbi bitanu mpita mbitegamo moto ndataha
Ndibuka igihe kimwe maze gutanga ubuhamya ko navuye mu buraya, umu pastor waho arambwira ngo nzaze ampe amafaranga nshuruze, ndagenda ngezeyo mbona arashaka ko turyamana mpita nsohoka ndirukanka, abantu nkabo nakunze guhura na bo ariko ndashima Imana yanshoboje ikankomereza mu buntu bwayo
Nkimara gukizwa nabayeho nabi, nahuye n’ishuri ry’ubukene n’intambara n’inzara nyinshi ariko ndashima Imana yankuye mu bubata bwa satani
Ndashima Imana nta hantu itakura umuntu kuko icyo gihe ndi mu buraya sinarinzi gusoma no kwandika ariko Imana yanyigishije gusoma ijoro rimwe gusa mbyuka nsoma ibyo mbonye byose nsa n’uwacanganyukiwe
Uyu munsi wa none Yesu yampaye agakiza ke ku buntu, ubu abana banjye nabo ni bazima nta kibazo yego bavuka ku bagabo batatu ariko baguwe neza gusa batatu muri bo se yarabatwaye ubu baba I burayi ariko abandi baguwe neza
Ubu nakundaga inzoga ku rugero rwo hejuru ariko uyu munsi wa none ninywera icyayi nkumva kiranyuze rwose
Ndashima Imana yankuye mu mwuga w’uburaya ikampa agakiza kayo ku buntu
Amen!
[email protected]


text:
Cookies zirimo indimu
Ibikoresho kuri cookies 20
- Amagi 2 ( umuhondo wayo gusa)
- Isukari inoze cyane 100gr
- Beurre garama 120
- Uusemburo
- Ifarini garama 240
- Ibishishw aby’indimu n’umutobe wayikamuyemo
Uko bikorwa
- Cana ifuru ushyire kuri degree 180
- Tonora indimu ubundi uyengeshe beurre
- Vanga isukari n’umweru w’igi
- Ongeramo beurre yayenze n’ibishihwa by’indimu warapye
- Sukamo umusemburo n’ifarini uvange
- Bumba umutsima uwushyire muri frigo umaremo iminota 30
- Wukuremo ukore utubumbe duto duto
- Dushyire ku mezi manini ugende uturambura ariko bitari cyane ku buryo tuba dufite forme za cookies
- Dushyire mu ifuru tumaremo iminota 12
- Ukizivana mu ifuru unyanyagizaho umutobe w’indimu
Gracieuse Uwadata


text:
Uko wakwambara neza igihe ubangamirwa n’amaribori
Bamwe mu bakobwa n’abagore bafite amaribori ku maboko, amaguru ndetse no ku bindi bice by’umubiri bishobora kugaragara, bakunze kugira ikibazo cy’uburyo bakwambara, bigatuma hari imyambaro birinda kuko idahisha ayo maribori.
Iyo myenda bagendera kure ni nk’ amakanzu afite amaboko y’udushumi, aya gorge, amasengeli asanzwe, udupira two ku ma jeans dufite amaboko aciriye hejuru n’ibindi ku bafite amaribori ku gice cyo hejuru. Naho abayafite ku maguru, guhera mu ntege, birinda umwenda wose mugufi.
Dore bumwe mu buryo wakwambara urimbye kandi utayerekana.
Guhisha amaribori yo ku maboko : Bumwe mu buryo wakwambara ugahisha ayo maribori yo ku maboko, harimo kwambara ikanzu ndende ya cotton cyangwa y’agapira ifite amaboko atari maremare cyane nk’ aciriye mu nkokora cyangwa se ukambara ya makanzu aba afite amaboko maremare abonerana/atobaguye (dentelle) ; iyo ikanzu yose ari dentelle ahandi hose iba irimo umwenda bihuje ibara (doublure).
Guhisha amaribori yo mu ntege : Hari amakanzu ari mu bwoko bwa blouse(anyerera) aba afite imbere hagufi inyuma hakaba harehare cyane.
Ku bakunda amajipo ushobora kwambara ya majipo agezweho y’agapira ageze munsi y’amavi , wambariraho agapira gafite amaboko maremare, ari kagufi ku nda. Hari n’andi majipo maremare afite pasura imbere ushobora kwambara amaribori ntagaragare kuko inyuma mu ntege haba hatagaragara.
Nanone ushobora kwambara ipantalo mu minsi isanzwe utagiye mu birori n’udupira tworoheje dufite amaboko maremare cyangwa se n’udukoti rimwe na rimwe.
Ku bagore ushobora kwambara amaboubou cyangwa se n’andi makanzu adodeshwa mu bitenge . .
Ubwo ni bumwe mu buryo wakwambara ufite amaribori ku bice bimwe na bimwe by’umubiri igihe wumva udashaka ko agaragara ntibibujije ariko ko igihe wiriwe mu rugo utanyuzamo ukiyambarira ibyo ushaka, ushobora kwambara udusengeli nu du t-shirt tworoheje cyangwa se amajipo magufi.
Linda


text:
Kuri uyu wa gatanu tariki ya 5 Ukwakira 2018 kuva saa yine za mu gitondo, yasuye akarere ka Gicumbi abanza kunamira imibiri y’inzirakarengane y’abatutsi iruhukiya mu Rwibutso rwa Jenoside ya korewe abatutsi ruri mu Kagari ka GISUNA mu murenge wa BYUMBA rukaba ari urwibutso rwashyinguwemo abiswe ibyitso by’Inkotanyi biciwe mu byobo byari byarahacukuwe.
Mu ijambo rye ry’ikaze, Umyobozi w’Akarere yavuze ko uru rwibutso rufite amateka yihariye ugendeye aho ruri kuko kuva kera hari parike ya Repubulika, hepfo y’aho hari Ikigo cya Gisirikare kandi izi nzego zomba zari zishinzwe kurengera aba bicaga ariko birangira ari bo bahabiciye.
Mu ijambo rye, Minisitiri wa Siporo n’Umuco yabwiye abari aho ko kuba abategetsi bariho mu gihe cyabanjirije no mu gihe cya Jenoside yakorewe Abatutsi barishe abo bari bashinzwe kurinda ari ubugwari. Yagize ati: “twongere twibuke amateka twagize, duhe icyubahiro abazize Jenoside yakorewe Abatutsi nk’uko bigarukwaho na Nyakubahwa Perezida wa Repubulika y’u Rwanda Paul Kagame, ko kwibuka bitagomba kuba umwihariko wo guhera muri Mata kugeza muri Nyakanga buri mwaka gus” .
Yakomeje avuga ko Abanyarwanda bahisemo kuba umwe n’ubwo banyuze mu mateka asharira kandi aremereye, anashima ko Gicumbi n’ubwo Gicumbi amahano nk’aya ariho yatangiriye, ari na yo yanabaye irembo ry’amahoro kuko ari ho havuye insinzi yo kubohora u Rwanda no guhagarika Jenoside yakorewe Abatutsi mu 1994. Yagize, ati:“Gicumbi y’ubu ifite aho itandukaniye n’icyahoze ari Byumba.Tuzarage abana bacu igihugu cyiza.”
Yashoje ashyikiriza Umuyobozi w’Akarere inkunga y’amafaranga y’u Rwanda ibihumbi Magana atanu (frw 500,000) yo kurwitaho mu birebana n’isuku yarwo, nyuma akomereza urugendo rwe mu murenge wa Ruvune aho yatashye inzu ya MUKANSANGA Eugenie warokotse Jenoside yakorewe Abatutsi yubatswe ku bufatanye bwa MNISPOC atanga n’ibikoresho byayo. Yanatanze inka 10, ibikoresho biziherekeza birimo amapompo 10, imyunyu ku miryango 10 na MUKANSANGA Eugenie arimo ndetse anatanga ibikoresho byo mu rugo birimo matela, amashuka, amasafuriya n’ibyo kurya birimo umuceri n’akawunga ku yindi miryango 10.
Mu ijambo rye n’abandi bahawe izi nkunga zinyuranye, bashimiye Nyakubahwa Perezida wa Repubulika ubahozaho umutima umunsi ku munsi kandi banashima ibyo amaze kubagezaho nyuma y’uko Jenoside yakorewe abatutsi kuri uyu musozi wa NYARURAMA ntacyo yari yabasigiye ariko uyu munsi ukaba utamenya ko byari bimeze bityo.


text:
Urwenya rwoherejwe na Monique:
Sat, 07 Dec 2013 14:32:49 +0100
umugabo yararyamye arota ari mu ijuru abamarayika bari kumutembereza. ageze aho ashaka kwitum aratangira arivugisha ati mu ijuru ni heza ni uko nta wc zibayo. abamarayika baramubwira ngo yitume mu busitani nta kibazo ubwo arangije kwituma atangira kwivugisha ngo yewe byari byiza ni uko nta kintu cyo kwihanaguza gihari! n'uko baramubwira ngo apfure ibyatsi yihanaguze. mu gihe ari gupfura ibyatsi akangurwa n'inkokora y'umugore mu bitugu amubwira ngo niko Papa Rudomo, wanereye ndakwihorera none ugeze n'aho kumfura insya!!
Uru rwenya rufite amanota